Xabier Lizaso_BIKAIN_"Pianoa eta beste kontu batzu

Xabier Lizaso_BIKAIN_"Pianoa eta beste kontu batzuk emanaldia"_Orioko Kultur Etxean, 22:30ean, ostirala_Aretoa: TOPE ! !_Zoragarria benetan_Didaktikoa, desberdiña, kalitatekoa... Dedio... ezer gutxi dakigu musikataz... "los cuarentainsoportables"-ek etengabe bonbardeatzen gaitun jarduerak itxutu-gogortu egiten gaitu... makina bat "kaka" entzun eta jasatzen dugu konturatu gabe... Eskerrikasko Xabier beste mundu bat azaleratzeko egiten duzun ahalegiña gaitik... Hain inkultuak gara...


Gaizka Maiza: 'Bolada ona hartu dugu, baina jarraitu beharra dago'

Ibarrako jokalariak Gipuzkoa Basketen atzoko garaipena aztertu digu.

Tenerifen 60-67 irabazita, bigarren garaipena lortu du talde donostiarrak. Aurretik dituen taldeengana hurbildu da GBC, baina Maizak 'Hiru Erregeen Mahaia'n aitortu digunez orain lan asko dago egiteko mailari eutsi ahal izateko.


Arbizu festetan: balkoi sarien banaketa

Lorez apaindutako hiru etxe dotoreenei sari bana eman dio Arbizuko Udalak festetako egun handian. Epaileen arabera honako etxe hauek izan dira aurtengo dotoreenak: Argiñaren etxea, Juanenantxa eta Pellontxa. Erkuden Pereda, Asier Leitza eta Pello Reparazek jaso zituzten sariak hurrenez hurren. Epaile lanak Guaixeko bi lankidek egin zuten.


Gerrillari maoistak Nepalgo armadan integratu dituzte, akordioei jarraikiz

Kanpalekuak eta armak militarren esku utzi dituzte, eta 6.000 borrokalari soldadu bihurtuko dira

Nepalgo gerrilla maoistako kideak eta baliabideak formalki armadaren esku daude atzotik, herrialdeko alderdi politikoek hala hitzartu ondotik. 2006an abiarazi zuten bake prozesuan pauso garrantzitsutzat aurkeztu dute. Iazko abenduan egindako akordio baten arabera, gerrilla maoista osatzen zuten 17.000 borrokalari inguruetatik 6.000 inguru sartuko dira Nepalgo armadan. 9.000 izan ziren, ordea, sartzeko eskakizuna egin zutenak. Gainerako 3.000ek armadan ez sartzeagatik kalte-ordaina jasoko dutela jakinarazi dute agintariek. Nepalgo Alderdi Komunista Bateratuaren (maoista) sektore batek alderdiko buruek desmobilizazioaren inguruan hartutako erabakia kritikatu du. Katmandun garraio publikoan ordubeteko geldialdia deitu zuten protesta egiteko atzo.

Gobernuaren eta maoisten arteko gerra zibila 2006an bukatu zen. Ordutik gerrillariak NBE Nazio Batuen Erakundeak gainbegiratutako kanpalekuetan ezarrita egon dira, akordio politiko baten zain. Armada atzo sartu zen kanpalekuetara, eta gerrillaren armak ere bereganatu zituen. Nanda Kishor Pun buruzagi militar maoistak BBC kateari adierazi dionez, soldaduek eta gerrillariek ongietorria egin diote elkarri, eta elkar aurkeztu dute. «Bukaera da hau. Bake prozesua eginda dago. Armadek bat egin dute». Gerrillarien integraziorako batzorde berezia gaur bilduko da. Horrek hautatuko du 9.000 gerrillarietatik zein sartuko diren armadan, eta zein adar militarretako kide izanen diren, Bhim Rawal batzordeko kideak Efe agentziari jakinarazi dionez. Gerrillariak soldadu bihurtzeko trebakuntza «egun batzuen buruan» has litekeela adierazi du Rawalek, eta horrekin bukatutzat emanen dutela bake prozesua.

Iazko urte amaieran akordioa itxi zutenean, armadan posturik gabe geldituko diren gerrillariek 500.000 eta 800.000 errupia nepaldar artean jasoko dituztela hitzartu zuten —7.174 eta 11.605 euro artean—. Hitzarmena herrialdeko lau alderdi nagusiek egin zuten: Nepalgo Alderdi Komunista Bateratuak (maoistak), Nepalgo Kongresuak, Nepalgo Alderdi Komunistak (marxista-leninistak) eta Madeshi Herriaren Eskubideen Foroak. Hor bildu zuten bakearen eta adiskidetzearen batzorde baten sorrera, maoistek gerran konfiskatutako lurren itzulera.

Gerrillarien etorkizuna zehaztea gatazkaren konponbiderako giltzarrietako bat zen lau alderdientzat, eta orain helburu nagusia konstituzio bat hitzartzera bideratuko dute. Heldu den hilaren 27a paratu dute horretarako epe mugatzat. Prozesuak oraingoz aitzinera jarraitu badu ere, maoisten artean bada ados ez dagoenik. Mohan Baidya da lider ezagunena. 1984an alderdi maoista bateko idazkari nagusi izendatu zuten, eta hainbat bateratze prozesuren ondoren egungo alderdiaren barrenean bukatu zuen.

Sei urteko prozesua

Nepaleko maoistek 1996an hasi zuten monarkiaren aurkako matxinada. Hamar urtean 18.000 lagun inguru hil zituzten gerran. 2006an Gyanendra erregeak, gerrillak eta monarkiaren aurkako protestek presionatuta, parlamentua berrezartzea erabaki zuen, eta ganberak erregearen boterea murriztu zuen. Urte horren amaieran egin zuten maoistek eta agintariek bake hitzarmena. 2007an, maoistekin hala hitzartuta, monarkia abolitu zuen parlamentuak, eta hurrengo urtean maoistek parlamenturako bozak irabazi zituzten.

Ordutik, bake prozesua hautsi ez den arren, gorabehera anitz izan dira Nepalgo politikan, lehergailu bidezko atentatuak eta zenbait borroka barne. Iazko abuztutik, ordea, bake prozesuan aitzinera egiteko gutxieneko egonkortasuna ezarri da Katmandun, parlamentuak Baburam Bhattari maoista lehen ministro hautatu zuenetik.


Andoni Gartziaren aldeko apustua berretsi dute, aho batez

Andoni Gartzia aukeratu du EH Bilduk, maiatzeko Udal Hauteskundeetan zerrendaburu izateko. Batzar irekia egin zuten ostegunean, eta bertan proposatu zuen alderdiak, egungo alkatea izatea hautagaia, datozen hauteskundeetan ere. Bertaratutako herritarrek, erantzun bateratua eman zioten: 21 bozka, 21 baiezko.

Gartziarekin, duela lau urte hasitako bideari segida eman nahi dio Astigarragako EH Bilduk: «aurrerapauso nabarmenak eman ditugu, eta ibilbidea ez bukaerara iritsi. Geltoki batera iritsi da, Udal Hauteskundeetara, berriro aurrera jarraitzeko».

«Eskerrik asko babesagatik»

Gartziak eskerrak eman nahi izan zizkien, bere hautagaitza berretsi zutenei: «eskerrik asko zuen babesagatik. Eta eskerrak zinegotzi taldeari ere, taldearen lanaren emaitza izan baita lau urte hauetan lortutakoa». Alkategaiak aurreratu zuen, erronka asko dauzkatela datozen lau urteetarako: «parte hartzean pauso asko eman ditugu, eta gehiago sakondu nahi dugu. Eskualdeko garapenarekin ere jarraitu behar dugu, krisiari soluzioa bilatzeko, eta zenbait proiektu dauzkagun martxan».

«Udaletxeko plangintza orokorra aldatu behar da»

Azken legegintzaldian, udaletxearen funtzionamendua ikasi dutela azaldu zuen Gartziak: «eta ikusi dugu, plangintza orokorra aldatu behar dela. Auzotarrekin hitz egin behar da, herriaren beharrak zein diren identifikatzeko».

Programa osatzeko, gaur zortzi

Hurrengo zita ere jarri du EH Bilduk: batzarra egingo dute datorren larunbatean, 10:30etan kultur etxean programa osatzeko: «asmoa da, goiz bakarrean landu eta egituratzea, herritarren ekarpenak jasoz».

Gainera, aukera daukate astigartarrek, zerrenda osatzeko hautagaiak proposatzeko: «ikuspegi irekia daukagu, edozeinek balio du, herrikoa den bitartean». Formularioak jarriko dituzte interneten, eta buzoietan ere utziko dituzte.


Larraintzarren eta Latasan ospatuko dituzte festak asteburuan

Abuztuaren 1etik 4ra izanen dira Larraintzarko festak, eta Latasakoak (Imotz) berriz, abuztuaren 2tik 4ra. Bi herrietan egitarau zabala antolatu dute festez gozatzeko.

Larraintzarren ostegunean iluntzeko 20:00etan emanen diete hasiera festei suziriarekin, eta jarraian ostatuan kontzertua eta elkartean gazte afaria izanen dituzte. Ostiral goizean puzgarriak, meza, luntxa eta haur kaldereteak izanen dituzte, eta arratsalde-gauean trikipoteoa, batidada, entzierro txikia, eta dantzaldia. Larunbatean pilota partiduak, herri bazkaria, haurrendako jolasak, kontzertua, su artifizialak nahiz dantzaldia izanen dituzte. Azkenik, igandean berriz puzgarriak izanen dira goizean, eta arratsaldean pilota partidak, herri kirolak, paellada, txapela jaurtiketa eta DJa izanen dituzte ‘Gaixoa ni’ ezagunarekin festei amaiera eman baino lehen.

Imozko Latasan ostiralean 20:00etan puzgarriak izanen dituzte eta 22:00etan haurrendako zinema euskaraz. Larunbat goizean izanen da txupinazioa goizeko 10:00etan, eta ondoren frontenis txapelketa, bazkaria, mus txapelketa, Zirko Loretsua animazioak, One Two Show, DJak, dantzaldia, eta goizaldeko txistorrada izanen dituzte. Igandean, berriz, Gartzarongo pilota txapelketako partiduak, nesken pilota partiduak, magoa eta hamaiketakoa izanen dituzte goizean zehar. Arratsaldean mus txapelketa amaitu eta txokolatada eta dantzaldiaren ondoren emanen diete amaiera jaiei.

Egitarau osoak jarri ditugu Agenda atalean.


Azpeitian erabakiko da Euskal Herriko V. Sega Liga, igandean


Islak

Idazleok iraindu gintuenean, gurekin batera iraindu zituen euskal irakurleak ere. Gero, koska guztiz ezohiko bat protagonizatu zuen: barkamena eskatu zigun. Horrek beratu-edo egiten du hanka-sartzea, baina kaltea egina dago: ezin zaio atzera eragin hainbeste mikrofonoren aurrean egindako ahoberokeriari.

Hala ere, bada kezkatzen nauen beste konturik: hasierako adierazpideen eta ondorengo barka-eskearen funtsean badago oso aurreiritzi hedatu bat, euskara eta indarkeria batzen dituena, euskararen mundua kolore bakar batekin identifikatzen duena. Kezkatzen nau, ez delako egia. Indarkeria babestu duen ahots asko atera da euskararen baitatik, baina baita indarkeriaren aurkako ahots ozen asko ere. Euskararen izaera anitza eta askotarikoa da, eta aniztasunak on egiten dio euskarari, horixe egia. Baina islatzen dugun irudia kolore bakarrekoa da, nonbait. Monolitikoa eta pitzadurarik gabea.

Hausnartu beharko genuke.


Gure andereñoak

“Kulunka ari den sehaskari”, bertsotarako gai zaharra dirudi eta tai gabe berritzen ari da suprefeta. Zazpi aldiz kantatuko nion aurten, idatzi, mintzatu, eta hala ere ez da aski. Herritik urrun harrapatu nau auzi berri zaharrak, gure herritik zazpi hizkuntzatarako distantzian bai guttienez. Eta perspektiba bitxi horretatik gure andereño izanikoekin oroitu naiz, eta ene kaiera zahar batean horiei idatziriko hitz batzuekin.

Ikastolan gu euskaratik gentozela erakutsi ziguten, baina euskara nondik zetorren ez genekiela. Hipotesietako bat zen Afrika iparraldeko amazigharekin zuen ahaidetasuna. Amazigh hitzak “gizon librea” esan nahi omen du, eta amazighek beren hizkuntzari “tamazight” esaten diote, forma femeninoa emanez esapideari, hizkuntza beraz, emakume libre bat da. Euskarak ez du femeninorik eta maskulinorik bereizten hitzen azaleran, baina gure ikastola andereñoz betea zegoen. Eta nik bizitza osoan maiteko ditut gure andereño izan ziren haiek, ama hizkuntza bat balitz bezala erakutsi zigutelako libertatea.


Eraikin publiko bat okupatu du ‘Bizitza da handiena’ egitasmoak

Bizitza da handiena egitasmoak deituta Idiakez kaleko 6. zenbakiko eraikin publikoa okupatu dute, Gipuzkoa plaza ondoan.

10:30etarako Bulebarrera azaltzeko deia egina zegoen. Mozorrotuta joan eta umore ona zein lo zakuak eramateko eskaera egin zioten jendeari. 10:30etatik 11:00ak aldera bitarte jende ugari elkartu da pailazo sudurrak eta pelukak jantzita. Ondoren, kalejiran egin dute Gipuzkoa plaza alboko eraikineraino. Idiakez kalezko eraikinera iritsi direnean, barrura sartu dira, eta “Herri boterea” jartzen duen pankarta eskegi dute.

Kalejiran eta mozorrotuta hasi Dute eguna @bizitzahandiena @irutxulo pic.twitter.com/LiuVuFf5N1— Malen Aldalur (@malenaldalur) May 19, 2018

Gipuzkoa Plaza inguruko eraikin batera sartzen ari dira @irutxulo @bizitzahandiena pic.twitter.com/gPXlZXSv3J— Malen Aldalur (@malenaldalur) May 19, 2018

Eraikin publiko bat okupatu dute @bizitzahandiena @irutxulo pic.twitter.com/fs0P5ZBUlf— Malen Aldalur (@malenaldalur) May 19, 2018

Eraikina publikoa da: “Publikoa izateak ez du esan nahi instituzioena dela, baizik eta herritarrona dela. Herritarrok beharrak ditugu”, diote. Prentsaurreko egin dute gero kazetarien aurrean eta nabarmendu dute zazpi egunez okupatuko dutela eraikina: “Herritarron gehiengoaren aurka eta gutxiengo baten alde inposatzen dizkiguten politika eta erabakiei aurre egiteko astea izango da”. Adierazi dute okupazio mugimendukoarekin lan egiten duten abokatuek argi diotela polizia ezin dela eraikina desalojatzera sartu 10 egun pasatu arte: “Gu zazpi egun egongo garenez, argi jakinarazi nahi dugu sartuko balira legea hautsiko luketela eta azken xehetasuneraino dokumentatuko genukeela gertakaria”. Bestalde, gaineratu dute hala gertatuko balitz hiriko plazak okupatuko dituztela.

Eraikina txukundu eta asanblada egingo dute orain eta arratsaldean jakinaraziko dute aste osorako prestatu duten egitaraua.

#BizitzaDaHandiena @bizitzahandiena @irutxulo pic.twitter.com/JoK0Esf6b5— Malen Aldalur (@malenaldalur) May 19, 2018

Hemen beraien irakurketa.

IRUTXULOKO HITZA zuzeneko jarraipena egiten ari da sare sozialetan.

Atzo jakianrazi zuten mugimenduarekin bate egiten dutenen zerrenda. Hemen, osorik:

1) Abaraska etxebizitza kooperatiboa

2) Adi! ustelkeriaren aurkako elkartea

3) Aingura kofradia

4) Aiuri Antiespezista

5) Alde Zaharreko gazte asanblada

6) Alderdi Ederreko Pentsionisten Asanblada

7) Aman Komunak

8) Amara Berriko Superxagu Jai Batzordea

9) Araba, Bizkaia, Gipuzkoa eta Nafarroako Pentsionisten Asanbladak

10) Arrasateko Gazte Alternatiboen Kofradia Organizatua

11) Askapena

12) Askekintza

13) Azkoitiko MataderoEkintzak

14) Bakea eta Duintasuna

15) BiziLagunEkin plataforma

16) CDR Tolosaldea Goierri

17) CNT sindikatua

18) Diario Fatxo

19) Donostiako Asanblada Feminista

20) Donostiako Ikasle Abertzaleak

21) Donostiako Komite Internazionalistak

22) Donostiako Zinemaldi Alternatiboa

23) ELA sindikatua

24) ESK sindikatua

25) Eguzki

26) Ernai

27) Erraustegiaren Aurkako Mugimendua

28) Eskifaia kofradia

29) Euskal Herrian Euskaraz

30) Euskal Herriko Bilgune Feminista

31) Firestone

32) Gelditu Metroa Antiguon

33) Gipuzkoa Zutik

34) Groseko Asanblada Feminista

35) Guardetxea

36) Hazten Hasten kultur egitasmoa

37) Hondarpe Groseko Auzo Elkartea

38) Hotel + EZ

39) Jaizkibel Herriarena

40) Kalera Kalera

41) Kimera Antiespezista

42) Kortxoenea

43) LAB sindikatua

44) Langileen Babes Sarea

45) Letaman gaztetxea

46) Manu Robles Arangiz Fundazioa

47) Marruma Kulturalak

48) Oraingoan Bai

49) Oñatiko Antixena gaztetxea

50) Plaza Feminista

51) Pototak Asanblada Feminista

52) Pottogorriak, Arrasateko talde feminista

53) Salatu

54) Sare Antifaxista

55) Satorralaia

56) Txantxarreka gaztetxea

57) Txitxibitxiak Antiguako Talde Feminista

58) Zergatik ez?


'Ekotasa ez da legealdi honetan jarriko martxan'

Presoen hurbilketari buruzko erabaki politikoa hartuta dagoela ere esan du eta gaineratu 'oso berri ona dela Euskadirentzat'

Denis Itxaso Gipuzkoako Kultura, Turismo eta Kirol diputatua ekotasaren ezarpena 'presarik gabe' eta kontsentsuz ezartzearen alde agertu da gaur 'Faktoria'n, batez ere, ematen diren urratsek lege babes osoa izan dezaten. Hori kontutan hartuta, azaldu du ez duela uste zerga berria 'legealdi honetan martxan jarriko denik'. 'Legebiltzarrak disenaitu beharko du marko orokor bat, gero lurraldeek erabaki beharko dugu nahi dugun edo ez, eta horren baitan udalen iritzia ere kontutan hartu. Ezin dugu lege ziurtasuna izango ez duen neurri bat hartu', zehaztu du.

'Ez dugu presarik', gaineratu du. 'Turistek uzten duten aberastasunaren zati bat esku publikoetan uztea inportantea da baina zerga hori nola jaso eta zein bide egin behar den ondo adostu beharko da. Baita diru ekarpen horren erabilera ere. Foru Aldundian uste dugu jasotakoa erabili beharko genukeela Gipuzkoaren konpetibitatea hobetzeko turismo alorrean: natura babesteko edota azpiegiturak hobetzeko, bestea beste'.

Turismoari buruz ez ezik, Pedro Sanchezek atzo pesoen gerturatzeari buruz egindako adierazpenei buruz ere mintzadu da buruzagi sozialista, baikor mintzatu ere: 'Erabaki politikoa hartuta dagoela iruditzen zait eta Euskadirentzat oso berri ona da, elkarbitzitza sendotzeko'. Itxasok gaineratu du presoak gerturatzeko neurriak 'ahalik eta modu azkarrenean eman behar' direla, 'eskuineko alderdiek horrelako proposamenen aurrean oztopoak jarri eta guda politikoan has litezkeelako laburrean'.


UKUEko aurrekontuek “hutsune nabarmenak” dituztela dio EH Bilduk

2020ko aurrekontuari hasierako onarpena eman zion aurreko astean Urola Kosta Udal Elkarteko Batzar Nagusiak, EAJ eta PSE-EEren aldeko botoekin. EH Bilduko ordezkariak abstenitu egin ziren, aurrekontuak “hutsune nabarmenak” dituela iritzita.

Hondakinen bilketan atzerapausoa eman dela uste EH Bilduk, Alex Oliden Zumaiako zinegotziak bere hitz hartzeann adierazi zuenez. 2016an akordioa sinatu zenetik, hondakinen edukiontzien erabilera egokia helburu duen jarraipena eta kontrol hurbila aldarrikatzen du EH Bilduk, “kale-hezitzaile talde eraginkor bat “eskatuz. “Iaz, gure koalizioaren ekimenez, helburu horretarako lantalde handitzea lortu zen, eta datorren urterako, lantalde hori sendotzen jarraitu beharrean, bi langiletara murriztuko da”. EH Bilduren ustez, “hori ez da nahikoa hondakin organikoetan eta errefusean oraindik egiteko dagoen lan garrantzitsuari aurre egiteko”.

Era berean, 2016ko akordioak sormenaren araberako kobrantza sistema aurreikusten zuen, “gehien sortzen duenak gehiago ordaindu behar du” printzipioarekin bat. 2019ko aurrekontu-akordioan azterketa bat egiteko konpromisoa hartu zen, 2020. urterako sorkuntza-tasa batzuk ezartzeko oinarriak finkatuko zituena, “baina konpromiso hori ez da bete”.

Gizarte Zerbitzuen alorrean ere aldaketak aldarrikatu ditu EH Bilduk. “Udaletatik mankomunitatera egin beharreko eskumen aldaketak” bideratu eta arlo honetan aurrerapausoak emateko premia azpimarratu zuen Olidenek. Horretarako, partida ekonomiko bat sartu beharko litzatekeela uste du, esaterako, bazterkeria egoeran dauden pertsonentzako legeak eskatzen duen zerbitzu integrala abian jartzeko pausoak ematen hasteko.

Beste aldarrikapen bat turismoa eta euskararen ingurukoa izan zen. EH Bilduren ustez, “Urola Kostako elkartea osatzen duten udalerrientzako turismo jarduera euskalduntzeko egitasmoa estrategikoa da, turismo eskaintza anitzagoa, bereziagoa eta, tokiko garapenaren ikuspuntutik, eraginkorragoa izateko.” Bide horretan UEMA ezinbesteko kolaboratzaile modura ikusten du EH Bilduk, eta erakunde horrekin elkarlana berriro martxan jartzea eskatu zuen.

Azkenik, Alex Olidenek eskua luzatu zion Lourdes Salsamendi UKUEko lehendakariari elkarlanean aritu eta irtenbide egokiak bilatzeko.


Bilboko Konpartsek “Amets nagusia” dokumentala aurkeztu dute

Asteartean, Bilboko Konpartsek Aste Nagusiaren sorrera eta hasierako urteak nolakoak izan ziren kontatzen duen dokumentala aurkeztu zuten Arriaga antzokian. Konpartsak antolaketaren erdigune diren egungo jai eredu herritar eta parte hartzailearen oinarriak ezarri ziren urte horietan, hainbat gazte irudimentsuren elkarlan eta ausardiari esker, eta hastapen horien kontaketa egiten digu, hainbat testigantza eta garaiko irudi bilduta, Mercé Cortinak eta Fernando Garciak zuzendu duten dokumental honetan. Aurkezpenaren ondoren, Bilboko Konpartsen Youtube kanalean ezarri dute dokumentala osorik.


Azpeitiko Irene Altuna lore dendari aitortza egin diote 25. urteurrenean

Agustin Lizarralde zinegotzia, Miren Altuna lore dendako kidea eta Xabier Aldalur Bertaneko teknikaria. (Azpeitiko Udala)

Irene Altuna lore dendak ateak ireki zituela 25 urte bete ziren joan zen otsailaren 14an, eta Azpeitiko Udalak nahiz Bertan merkatari elkarteak herriko merkataritzaren alde egindako lana eskertu nahi izan die haren jabeei. Hain zuzen ere, Agustin Lizarralde zinegotzia eta Xabier Aldalur Bertaneko teknikaria izan ziren lore dendako kideak zoriontzen, eta egindako lanaren aitortza gisa, udalaren oroigarria jaso zuten.

Lizarraldek saltokia hainbeste urtez irekita izatearen balioa azpimarratu du; izan ere, haren arabera, ez da erraza denda bat horrenbeste urtez zabalik izatea. “Horregatik, urte guzti hauetan herriko merkataritza sustatzeko egindako lana eskertu nahi diegu. Herria bizirik mantentzeko ezinbestekoa da bertako merkataritza. Guk merkataritza txikiaren aldeko apustu sendoa egiten dugu, eta orain arte bezala, herria bizi mantentzeko ahaleginean segitzeko eskatu nahi dizuegu”, azaldu du hark.


Mikel Zalbide euskaltzain oso

Mikel Zalbide (Donostia, 1951) euskaltzain oso aukeratu dute gaur, Euskaltzaindiak Urnietan (Gipuzkoa) egin duen osoko bilkuran. Patxi Altuna zenak utzitako lekua beteko du Zalbidek Euskararen Akademian; hain zuzen, bera zen hutsune hori betetzeko hautagai bakarra. Hala ere, Euskaltzaindiaren arauei jarraiki gehiengo osoa eskuratu behar izan du gaurko bozketan.

Jose Antonio Arana Martija, Ana Toledo eta Henrike Knörr euskaltzainek aurkeztu zuten Zalbideren hautagaitza.

Euskaltzain berria Donostian jaio zen 1951n.Nafarroako Unibertsitatean egin zituen unibertsitate-ikasketak. Industria-ingeniaria da. Egiten dituen hizkuntzak: euskara, gaztelania, alemana eta ingelesa.

Euskarak landu gabe edo landu arin zituen alorretan hasi zen lanean, gaztetan. 1972an, artean ikasle zelarik, Elhuyar elkartearen eta izen bereko aldizkari teknikoaren sortzaileetarikoa izan zen. Zientzia-tekniken alorreko ikasmaterialak prestatzen eta hitz-eraketazko azterlanak bideratzen hartu zuen parte, horrezaz gainera.

1976tik 1978ra bitartean Euskaltzaindiaren matematika-azpibatzordearen kide izan zen.

1978tik 1981era arte, Unibertsitate Zerbitzuetarako Euskal Institutuaren (UZEIren) zientzia-tekniken alorreko arduradun izan zen. Fisika, Kimika eta Matematika hiztegien prestakuntza-lanean jardun zuen, batetik. Lexiko-sorkuntzarako erabideen aztertzaile eta ikastaro-emaile izan zen, bestalde. UZEIk maileguzko hitzen idazkeraz eta ebakeraz eginiko sistematizazio-lanaren egile izana da, azkenik.

1979tik 1980ra, autonomia aurreko Eusko Kontseilu Nagusiak eta Bilboko (gero Euskal Herriko) Unibertsitateak sorturiko Planifikazio-batzorde mistoaren kide izan zen. Unibertsitate alorreko hizkuntza-normalkuntza bideratzeko azpibatzordea sortu zen bertan: euskal kulturarekiko unibertsitate-beharrizanen lan-taldea. Lan-talde horren arduradun izan zen.

1981. urteaz geroztik Hezkuntza, Unibertsitate eta Ikerketa Sailean ari da lanean, Euskara Zerbitzuaren buru delarik. Euskarazko eta ele biko irakaskuntza finkatzeko hainbat oinegitura-lanetan dihardu. Batez ere EGA agiriaren, Hezkuntzako HE1 eta HE2 hizkuntza-eskakizunen eta IRALE, EIMA eta NOLEGA programen koordinazio-lan teknikoan. Irakasteredu elebidunen osaeraz, ebaluazio-lanaz eta bilakaeraz egindako hainbat azterketa-lanetan eta datu-bilketatan ere jarduna da. Eskola-munduaren euskalduntze-saioa, eta saio horren ikuspegi soziolinguistikoa: hori du bere lanbidearen ardatz, azken mende-laurdenean.

1983. urteaz geroztik euskaltzain urgazle da. Bi eratako langintzatan saiatu izan da bertan: Iker saileko hiztegigintza alorrean batetik, eta Jagon sailean bestetik. Batean zein bestean, bertako idazkari izana da zenbait urtez.

Euskararen Aholku Batzordearen kide izana da, 1982tik 1990ra bitartean. Bertako Batzorde iraunkorreko kide ere bai. Geroztik ere, bertako Geroratzearen Jarraipenerako Batzorde-atalean partaide izana da (1997tik 2001era bitartean).

Irakasleen eta teknikarien prestakuntza-lanean dihardu, bestalde, etenik gabe. Honako esparru hauetan, batez ere:

Prestakuntza linguistikoan. Alfabetatze teknikozko hainbat ikastaro emandakoa da, batetik. Horrekin batera itzulpen-teknikei buruzko prestatze-saioak emanak ditu, zenbait urtez: IVAPeko itzultzaile-eskolan lehenik, eta EHUko itzulpen-ikasketetan gero.

Prestakuntza soziolinguistikoan. Mintzajardunaren gizarte-moldaeraz, luze-zabaleko mintzaldaketaz eta hizkuntza ahulak hezkuntza bidez indarberritzeko saioen zer-nolakoez hainbat ikastaro eta prestatze-saio emandakoa da. Gradu ondoko ikasketei dagokienez, HIZNETen ikastaro-emaile da 2001-02 ikasturtetik aurrera. Horren aurretik, EHUk eta Eusko Jaurlaritzak elkarlanean eratu zuten gradu ondoko hizkuntza-plangintzako ikastaroetan ere irakasle izan zen.

Prestakuntza soziokulturalean. Curriculumaren euskal dimentsioa (CED) lantzen saiatu da hainbat urtez, eta horri buruzko hainbat saio praktiko eskainiak ditu.


Trafiko seinaleak berritu eta Donejakue bidea markatze bidean

Señales Girod SL enpresa arduratuko da Udal Brigadaren seinaleak berrornitzeaz. 14.973 euro bideratuko ditu horretara. Etorkizunean sortuko diren beharrak asetzeko erabiliko dira.

Bestalde, Lasarte-Oriako Donejakue bidea seinalatuko da. Zabaleta eta Zubieta arteko eremua markatuko dute, Saiatz Bidearen barneko barrutia, alegia. Druck Servicios Gráficos SLU enpresak egingo du obra, 1.476 euroko aurrekontuarekin.


1936ko Gerran Irunek jasandako errepresioa ikertzen ari dira

Memoria historikoaren inguruko lan berri batekin dabil Irungo Udala. 1936ko Gerran eta ondorengo urteetan hiriak jasandako errepresioaren inguruko ikerketa egiten ari dira. Gaur eman dituzte proiektuaren inguruko xehetasunak, Giza Eskubide eta Balioen ordezkari Monica Martinezek eta proiektuan ikerlari gisa dabilen Aitzol Arroyok.

Orain arte, mila dokumentu eta 300 argazki baino gehiago bildu dituzte, 1936-1945 epean irundarrek jasandako errepresioren ingurukoak. Bildutako testigantzek diotenez, Irunen kontzentrazio esparru bat izan zen, baina honen kokalekua zehazteko aukerarik ez dute izan.

Bildutako informazio, dokumentu eta argazki guztiak Gipuzkoako Artxibo Historiko Probintzialean, Euskadiko Artxibo Historikoan, Memoria Historikoaren Dokumentu Zentralean edota Alderdi Komunistaren Artxibo Historikoan aurkitu dituzte, besteak beste.

1936ko Gerra gertutik ikusi duen historialaria da Arroyo. Hondarribian Gerra Zibilaren kontakizuna idatzi berri du, eta orain, Irungo historiari erreparatuko dio. Joan den otsailean HITZAk elkarrizketatu zuen. Irakurri elkarrizketa.

Monica Martinez eta Aitzol Arroyo.


Zapaterok Sanz hartuko du hilaren 17an, Ibarretxerekin bildu eta hurrengo egunean

Espainiako Gobernuaren presidentea eta Nafarroako Gobernuaren lehendakaria duela bi urte elkartu ziren azkeneko aldiz. Madrilen arabera, "udako oporren ostetik presidente autonomikoekin hasitako bilera saileko beste bat" izango da.

Hilaren 16an egingo dute Madrilen, Moncloan, Jose Luis Rodriguez Zapatero Espainiako Gobernuaren presidenteak eta Juan Jose Ibarretxe Eusko Jaurlaritzaren lehendakariak bilera, honek eskatuta -indarkeriaren bazterketaz eta erabaki eskubideaz-, eta Zapaterok hurrengo egunean Miguel Sanz Nafarroako Gobernuaren lehendakaria hartuko du.

Arratsaldeko bostetan hasiko dute biek batzarra eta, Espainiako Gobernuaren iturrien arabera, "udako oporren ostetik presidente autonomikoekin hasitako bilera saileko beste bat" izango da Zapaterok Sanzekin egingo duena. Abuztuan iragarri zuen Espainiako Gobernuaren buruak harekin batzarra egiteko asmoa. "Elkarrizketarako borondatea" izateko eskatu zion UPNri orduan, "PSNk eskuzabaltasun handia" dutela erakutsi izanagatik Nafarroako Gobernuaren osaketan -UPNk segitzen du boterean-.

2005eko uztailean bildu ziren azkeneko aldiz biak. ETAk iazko martxoan su-etena eman zuenetik hainbat bider batzarra eskatu izan dio Sanzek Zapaterori.

Nafarroako lehendakariak gaur adierazi du "jarrera zabalarekin eta leial" joango dela hilaren 17an Madrilera.


36 urte kartzelan igaro ditu egin ez zituen bortxaketa batzuengatik

36 urteko kartzela zigorra ezarri zion Las Palmaseko Auzitegiak hiru adingabe bortxatzea leporatuta. Gorenak aske uztea erabaki du, proba nahikorik bildu ez dutelako.

1997. urtean, hiru neskato adingabe bortxatzea leporatuta, Las Palmaseko Auzitegiak 36 urteko kartzela zigorra ezarri zion Ricardo Santiago C.C.ri. Gaur, Gorenak erabaki hori atzera bota, eta gizonezkoa aske uztea erabaki du, "zientifikoki ezin delako" bortxatzailea bera izan zela probatu.

Gertaera hau gaur eztabaidatu du Zigor arloko Salak , eta berehala Las Palmaseko Auzitegiari telegrama bat bidali dio erabakia jakinarazteko. Honen arabera, Ricardo Santiago C.C. aske utzi beharko dute.

Auzitegiak uztailean erabaki zuen gizon honen aurkako epaia. Ricardo Santiagok helegitea aurkeztu zuen.

Uztailean, Las Palmas-eko Auzitegiak hiru bortxaketa horiek 1997ko azaroak 13 eta 17 artean egin zituztela frogatutzat eman zuen. Horregatik 36 urteko kartzela zigorra ezarri zion Ricardo Santiagori (12 bortxaketa bakoitzeko), eta 30.000 euroko isuna.

Antza, 46 urteko akusatuak modu bortitzean bortxatu zituen, laban bat erabilita. 1997ko azaroak 13an 15 urteko neskato bat bortxatu zuen, etxera zihoanean. Hurrengo egunean beste 17 urteko adingabe bati eraso egin zion. Hil horretako 17an antzeko hirugarren gertaera salatu zuen beste neskato batek.


Argazkiak: Dozenaka lagun aurkeztu dira Game of Thrones-eko lan-poltsara

Oxfordeko atetik beheko estankorainoko ilara osatu da gaur goizean, Game of Thrones telesaileko lan-poltsan izena eman nahi izan duten dozenaka lagunekin.


Oizko udalak usategiak enkantean atera ditu

Oizko udalak, enkante publikoan jartzen du, ahozko posturen bidez, eta lau urtetarako, honako usategi honen aprobetxamendua:

Ezpeldegi izeneko parajean aurkitzen dena, eta 6 postuz osatuta dagoena. Hasierako prezioa 11.500 eurokoa izango da.

Enkantean parte hartzeko, lizitatzaileek hasiera prezioaren %5 utzi beharko dute aldez aurretik, behin behineko fidantza gisa.

Goiti jotzeko postura 50 eurokoa izango da.

Lehen enkantea Oizko Herriko Etxeko bilkura aretoan egingo da 2007ko abuztuaren 4an, eguerdiko 12:00etan.

Esleipena arautzen duen baldintza agiria, udalak 2007ko maiatzaren 24an onetsi zen eta interesa duten eskura dago, udal idazkaritzan.


Herritarrentzat bilgune berria

Anoetako kulturgunean, liburutegi ondoan kokatuta dago lokal berria. Udan egin dira lanak, eta oraindik erabat atonduta ez badago ere, aurreko astetik zabalik ditu ateak, yogako klaseak bertan ematen baitira.

Anoetako Udalaren asmoa da espazio berri hau herritarren bilgunea izatea eta bertan herri bizitza suspertzeko jarduerak gauzatzea: ikastaroak, bilerak, solasaldiak... Herriko eragileen zerbitzura ere egongo da ekipamendua.


Sindikatuek salatu dute ez dituztela bilerara deitu

Hezkuntzako eragileek eta Eusko Jaurlaritzak egindako bileran ez zuten parte hartu hezkuntzako sindikatuek, gonbidapenik jaso ez eta. Hori salatu dute ELA eta Steilas sindikatuek. ELAk ohartarazi du «guztiz onartezina» dela langileen ordezkariak batzarrera ez gonbidatzea. «Modu honetan jokatuz, Hezkuntza Sailak LOMCEren, Heziberriren, murrizketen edota gure hezkuntza beharren inguruko bere jarrera eta ematen ari den pausoen inguruko kritikak isilarazi nahi ditu, eta betoa jarri nahi die, bere bidean hezkuntza komunitatearen adostasuna duenaren itxura emateko asmoz».

Cristina Uriarte Hezkuntza sailburuak erantzun du «lan bilera» zela, eta horregatik ez zietela deirik egin sindikatuei.


Sarkozy inputatu egin dute 2012ko kanpainan egindako finantzaketagatik

Presidente ohiak 'Bygmalion' auziaren harira deklaratu du; Bygmalion 1,5 bat milioiren truke egiaztagiriak egin zituen enpresa baten izena da.

Nicolas Sarkozy Frantziako presidente ohia eta oposizioko burua inputatu egin dute astearte honetan 2012an hauteskunde-kanpainan finantzaketa ilegala egitea leporatuta; kanpainan legeak ezartzen duen gehienezko gastua ere gainditu zuen.

12 bat orduz deklaratzen egon ostean, politikaria, halaber, "lekuko laguntzaile" ere definitu dute, hain zuzen, inputatuaren eta lekukoaren artekoa, iruzurra egitea, faltsutzea eta gehiegikeria egitea leporatuta.

Kontzeptu juridiko horrek esanahi du, Sarkozyren aurkako froga nahikorik egon ez arren, deklaratzera dei dezaketela auzipetu edo ez erabakitzeko.

Thierry Herzog defentsa abokatuak adierazi du helegitea aurkeztuko dutela, baina pozik agertu da Sarkozyren kontrako kargurik ez dagoelako eta, beraz, haren izena auzi honekin zikindu ez dela iritzita.

Hala ere, Sarkozyren helburua UMPren baitako primarioak irabaztea da, datorren urtean hauteskundeak irabazi eta boterera itzultzeko asmoz, eta, beraz, argi dago auzi honek kalte egin diezaiokeela. Gainera, 2014ko uztailean influentzia-trafikoagatik eta sekretu profesionala urratu zen kasu bategatik haren kontrako beste ikerketa bat abiatu zuten.

Presidente ohiak 'Bygmalion' auziaren harira deklaratu du; Bygmalion 1,5 bat milioiren truke egiaztagiriak egin zituen enpresa baten izena da. UMPk gastuak bere gain hartzeko egin zituzten egiaztagiriak, baina kanpainari zegozkion gastuak ziren.

Epaileek argitu beharko dute orain faktura irregular horiek egiten parte hartu zuen edo ez.

Epaileek uste dute kanpainaren arduradunek iruzurra egiteko sistema bat asmatu zutela, hauteskunde legeak ahalbidetutako gehienezko 22,5 milioi euroko gastua gainditu ahal izateko. Zenbateko horretatik gorakoa UMP alderdiaren kontuan zorduntzen zuten sistema hori erabilita.


«Kiroldegian egokitutako komuna hautsi dutela salatu nahi dugu»

Koxka elkarteak salatu du egokitutako aldageletako zerbitzuak hautsita agertu direla: «Lehen dutxarako alkatxofa hautsita agertu zen, eta orain komuna. Beste traba bat desgaitasuna dutenentzat». Argazkian, hautsitako komuna nola geratu den ikus liteke.


Harri handi bat erori da Pasealeku Berrira

Harri handi bat erori da Pasealeku Berrira. Arratsaldean, 16:00ak aldera erori da Urgull menditik; zortzi metro kuboko tamaina du. Badirudi haize bolada bortitzak eta euri zaparrada gogorrek eragin lur jauzia.

Zorionez harriak ez du inor zauritu. Kaleargi bat hautsi du, besterik ez. Donostiako Udalak jakinarazi du bihar arte gutxienez, Pasealeku Berriko errepidea moztuta egongo dela. Bihar baloratuko dute udal teknikariek harria noiz kendu.


Espainiako Hirugarren Mailako bere multzoko talderik onena izan da Lagun Onak abenduan

Jokatutako lau partidetatik hiru irabazi eta bat berdindu zituen taldeak joan zen urteko azken hilabetean. Bolada txarrari buelta emateko eta sailkapenean postu batzuk gora egiteko balio izan diote emaitza horiek abendutik Aitor Zubizarreta azpeitiarrak zuzentzen duen taldeari. Gaur Gamendipen jokatuko du Gabonetako etenaren osteko aurreneko partida, 16:30ean hasita, Baskoniaren kontra.

Espainiako Hirugarren Mailako Lagun Onakeko gizonen taldeak bolada txarrari buelta emateko eta sailkapenean postu batzuk gora egiteko baliatu du abendua; izan ere, jokatutako lau partidetatik hiru irabazi eta bat berdindu zituen taldeak joan zen urteko azken hilabetean. Abenduaren 1ean Santutxuren aurka neurtu zituen indarrak Azpeitiko taldeak, eta 1-0 nagusitu zen; abenduaren 6an, Ordizia izan zuen aurkari, eta 0-4 irabazi zuen Lagun Onakek; abenduaren 15ean, 2-1 irabazi zuen Pasaiaren kontra jokatutako neurketa; eta abenduaren 22an, San Ignacioren aurkako neurketa hutsean bukatu zuten.

Lagun Onakek joan zen azaroaren 27an jakinarazi zuen Igor San Miguelek ez zuela gizonen lehen taldea zuzentzen jarraituko. Bolada txarrean zebilen Azpeitiko taldea, eta ordura arte bigarren entrenatzailea zen Aitor Zubizarreta azpeitiarrak hartu zuen taldearen gidaritza. Azaroaren hondarrean, sailkapeneko atzeko postuetan zen Lagun Onak; izan ere, jokatutako azken zazpi partidetan hiru baino ez zituen lortu taldeak. Abenduko emaitza onak tarteko, sailkapeneko hamaikagarren postuan dago Lagun Onaken gizonen talde nagusia.

Gabonetako etenaren ostean, asteburuan itzuliko dira Espainiako Hirugarren Mailako taldeak berdeguneetara, eta Lagun Onakek Basconiaren aurka neurtuko ditu indarrak gaur, 16:30ean hasita, Garmendipe futbol zelaian.


Javier Esparza da UPNko presidente berria

Botoen erdia baino gehiago jaso ditu Esparzak, eta urruti izan ditu Amelia Salanueva senataria eta Maria Kutz kontseilari ohia.

Gaur egin du UPNk ezohiko batzar orokorra Iruñean presidente berria aukeratzeko. Yolanda Barcinaren kargua hartuko du Esparzak, honek abuztuaren 27an kargua utzi behar zuela agindu ostean.


Egibar: 'Bilduk uko egin behar dio gizartea kontrolatzen saiatzeari'

EAJren GBBko presidenteak adierazi duenez, "ezker abertzalea serioski sartu behar da politikan, bete-betean parte hartuta".

Joseba Egibar EAJren GBBko presidenteak ezker abertzaleari ohartarazi dionez, politikan sartzea "serioski egin behar da, bete-betean parte hartuta, alegia". Hori dela eta, "gizartea mendean hartzeko, kontrolatzeko eta feudal bihurtzeko saiakerak atzean utzi beharko ditu". "Uste osoz egitea edo beste erremediorik ez dagoelako egitea: ez da gauza bera", ondorioztatu du Egibarrek.

Jeltzalea Irunen izan da igande honetan, Bidasoako eta Oarsoaldeko eskualdeentzako EAJaren hautagaiak aurkezteko ekitaldi batean. Markel Olano Gipuzkoako ahaldun nagusirako EAJren hautagaia ere bertan izan da.

"EAJk beti jakin izan du gizarteari pultsua hartu", esan du Egibarrek, "eta gizarteari konfiantza, miresmena eta konpromiso politikoa, demokratikoa eta etikoa eskaini dizkio". Hori dela eta, Egibarren irudiko, "ez da gauza bera politika letra larriz egitea, edo inposaketa estrategikoaren bitartez, hainbat bide politiko eta demokratikoen alde egitea".

"Zorionez" duela hiru urte eta erdi ETAk indarkeria armatua bertan behera utzi zuen, "eta hori berri ona da". Hala ere, jeltzalearen iritzian, "ezker abertzalea serioski sartu behar da politikan, bete-betean parte hartuta". Ondorioz, "gizartea mendean hartzeko, kontrolatzeko eta feudal bihurtzeko saiakerak atzean utzi beharko ditu".

Jendearen ongizatea bermatu

Bestalde, Markel Olanok aldarrikatu du "herritarren ongizatea eta gutxiengo duintasuna bermatzen duen" politika soziala. Halaber, "guztiontzako, eta ez bakarrik gutxi batzuentzako" bermatu nahi duela azpimarratu du, haren ustez, Javier Marotok "kutsu arrazistarekin" egiten duen bezala. Horren harian, gobernuz kanpoko erakundeekiko lankidetzaren garrantzia nabarmendu du.

Gainera, Bilduk proposatutako zerbitzu sozialen kudeaketa zuzena kritikatu du Olanok, "eraginkortasuna galduko lukeelako, eta garestiagoa izango litzakeelako". "Haren esku ez dagoen guztia kontrolatu nahi du ezker abertzaleak", salatu du jeltzaleak, "eta horrek puntako alor batekin akabatzea ekar lezake".


Bederatzi hildakoekin eta 40 zauritu pasatxorekin amaitu da Rafako operazioa

Erresistentzia palestinarrak herenegun gauean bi soldadu israeldar hasieran kolonoak zirela zabaldu zen eta soldaduek ekintzaile bat hil eta ordu gutxira, Israelgo Armadak, miaketa eta eraso ekinbidearekin segituta, bederatzi palestinar hil eta beste 40 bat zauritu zituen Rafa hiriko errefuxiatu gunean. Eremua Gaza eskualdeko hegoaldean dago, Egiptorekin mugan hiriaren zati bat Egiptoren menpe dago. Bestalde, Ramalan, azken egunotan soldaduek Hamas Erresistentzia Islamikoko Mugimenduko 20 ustezko kide atxilotu dituztela jakin zen atzo. Tel Avivek azaldu zuenez, atxilotuek soldaduak bahitzeko planak zituzten, preso palestinarrengatik trukatzeko.

Palestinako iturrien arabera, atzo goizaldean Israelgo Armadako 20 bat tanke sartu ziren Rafako iheslari eremuan. Ekintzaile palestinarrek aurre egin zieten eta tiroketa latzak piztu ziren. Egunak aurrera egin ahala soldadu eta tanke gehiago sartu ziren. Soldaduek gutxienez zortzi palestinar hil zituzten, tartean 50 urteko gizon bat. Ekintzaileez gain, etxeko leihotik begira zegoen zibil bat hil zuten soldaduek. Horretaz gain, 40 bat pertsona zauritu zituzten, mediku palestinarrek ezagutzera eman zutenez.

Armadako eledun batek esan zuen Rafako erasoa «Egiptotik armak kontrabandoan sartzeko tunelak suntsitzeko borrokaren harira» egin zutela. Erantsi zuenez, etxe baten zoruan tunel bat atzeman zuten. Urrian antzeko operazioa egin zuen Israelgo Armadak eta 15 palestinar hil zituen astebetean. Atzoko erasoetan bi ekintzaile galdu zituzten Al Aksako Martirien Brigadek Israel barruan erantzungo zutela iragarri zuten atzo, hildakoen aldeko hiletetan.

Gazatik gertu dagoen Negev basamortuan (Nakab, arabieraz) bi ezezagunek ustez ekintzaile palestinarrak kamioi bat eta Israelgo Mugetako Poliziaren jeep bati eraso zioten atzo goizaldean. Iturri israeldarren esanetan, erasotzaileak Egiptotik sartu eta erasoa egin ondoren hara itzuli ziren, Armadaren kontrolak saihestuta. Uvdako aire basetik gertu izan zen erasoa, baina ez zuen eragin biktimarik.


Gaur hasita udal liburutegiak ordutegi berria du barikutan

Arratsaldetan etorri ezin direnei liburutegia erabiltzeko aukera eskaintzeko helburuarekin 14:30etik 17:00etara egongo da zabalik liburutegia barikutan.

Gaurtik hasita ordutegi berria izango du udal liburutegiak barikutan; 14:30etik 17:00etara. Asteko gainerako egunetan orain arteko ordutegia mantenduko da. Aldaketarekin helburua da arratsaldetan gerturatu ezin diren herritarrei liburutegia erabiltzeko aukera eskaintzea.

Erabilera datuak

Elgetako Udalak, bestalde, zehaztu egin ditu udal liburutegiaren erabilera datuak. Datu horiekin aurreko astean gune honetan udal zerbitzu defizitarioen inguruan argitaratu zen albisterako emandako datuak zuzentzera dator: "300 lagun dira Elgetako udal liburutegiko bazkide. Astean, bataz beste, 60 lagunek erabiltzen dute liburutegia. 2013an, orain arte, 2.164 erabiltzaile izan ditu guztira"


Gorbeiako parke naturalak 25 urte bete dituela ospatzeko, mendi irteera izango da igandean

Gorbeia gurutzean elkartuko dira Bizkaia eta Arabatik igoko diren mendizaleak.

Gorbeiako parke naturalak 25 urte bete ditu, eta urteurren horretan natura balioak ezagutarazteaz gain haren biodibertsitateak egin duen ekarpena nabarmendu nahi dute. Lehenengo sektorea omendu nahi dute, landa bizitza eta ingurumen jasangarritasunaren artean beharrezkoa den oreka ahalbidetzen duena. Eta xede horiek oinarri, hainbat ekitaldi antolatu ditu iganderako, hilaren 9rako.

Tontorrean elkartuko dira herritarrak igandean. 09:15ean hasiko da jendea igotzen bi mendi hegaletatik –Zarate eta Saldropo–, eta gurutzera 12:30 inguruan iritsiko dira, eta han bertan hamaiketakoa izango dute mendizaleek. Aldunditik egin duten proposamena da Arabatik igotzen direnak Bizkaiko ibilbidetik jaistea, eta Bizkaitik igotzen direnak Arabatik jaistea. Horretarako, autobusa jarri dute.

Ospakizunak ekainaren 21ean jarraituko du, egun horretan –duela 25 urte– deklaratu zuten Gorbeia parke natural. Egun horretan haurrentzako antzerkia, hitzaldi etnografikoa, animaziozko bideo dokumental baten emanaldi berezia eta sorpresa izango dira.


Berbalagunek urriaren 21erako topaketa antolatu du

BERMEO // Ikasturte berriko lehenengo topaketa urriaren 21ean, barikuan, egingo dute Bermeoko berbalagunek. Egitasmoko dinamizatzaileak azaldu duenez, aspaldiko berbalagunak eta berbalagun berriak elkartuko dira elkarregaz bazkaltzeko. Hala ere, gura duten guztiek parte hartu ahalko dute. 14:00etan jarri dute ordua. Hitzordura joateko asmoa dutenek 607 609 580 telefono zenbakira deitu beharko dute.


Baieztatuko 40 koronabirus kasu daude Urola Kostako herrietan

Kezkagarriak dira azken egunotako datuak. Koronabirusa zabaltzen ari da Urola Kostako herrietan eta geroz eta abidura handiagoan, gainera. Azken 24 orduetan beste hamar kasu baieztatu dituztela jakinarazi du Eusko Jaurlaritzak, eta horiekin, dagoeneko 40 dira eskualdean gaixorik dauden herritarrak. Zarautz da kutsaturik gehien dituen herria eta baita azken 24 orduetan kasu berri gehien atzeman dituztena ere. Gutxienez, 30 herritarrek dute COVID-19 gaitza, atzo baino bederatzi gehiagok. Hamargarren kasua, berriz, Aian atzeman dute eta herri horretako lehendabizikoa da. Gainerako herrietan ez du gorabeherarik izan koronabirusak kutsatutakoen kopuruak. Zumaian hiru herritarrek dute gaitza eta bina herritarrek dute Getarian, Azkoitian eta Azpeitian. Horiek dira Eusko Jaurlaritzak jakitera eman dituen datuak, baina gehiago izan daitezke benetan gaixorik daudenak. Urola Kostan ez ezik, Euskal Herrian ere kutsatuen kopuruak hazkunde nabarmena izan du azken 24 orduetan, orain artekorik handiena. Hego Euskal Herriko bi administrazioek kaleratu dituzten datuen arabera, 726 koronabirus kasu baieztatu dituzte egun bakarrean, eta dagoeneko 4.468 dira lau herrialde horietan gaitzak jotakoak.

Ipar Euskal Herriko datu zehatzik, berriz, ez dago. Frantziako osasun sistemak eskualde administratiboen araberako datuak ematen ditu —Pirinio Atlantikoetan 40 gaixo atzeman dituzte—, baina ez da posible probintziaka bereiztea. Jakin da, hala ere, gutxienez hamar kasu baieztatu direla Lapurdin, Baionako zahar etxe batean bost kasu atzemanda —hiru egoiliar eta bi langile—. Beraz, horiekin, gutxienez 4.478 lirateke Euskal Herrian koronabirusak jotako herritarrak.

Hildakoen kopuruak ere gora egin du beste egun batez, azken 24 orduetan 22 lagun zendu direla jakinarazi baitute Eusko Jaurlaritzak eta Nafarroako Gobernuak. Aurretik Hego Euskal Herrian hildakoak eta Paueko erietxean zendutako zuberotarra kontuan izanda, guztira 189 dira Euskal Herriak COVID-19 gaitzak jota hil diren herritarrak.

Hazkunderik handiena

Azken 24 orduetan atzemandako datuen kopuruak (726) aise gainditu ditu aurreko egunetakoak, izan ere, astelehenean 411 positibo berri jakinarazi zituzten eta asteartean, 435. Dena dela, ez dago datu horien inguruan ondorio garbirik ateratzerik, koronabirus proba gehiago egin izanak eragindako hazkundea izan baitaiteke. Eusko Jaurlaritzak adierazi duenez, Araban, Bizkaian eta Gipuzkoan orain arte 8.735 detekzio proba egin dituzte; horietatik 1.199 herenegun, aurreko egunetan baino % 30 gehiago.

Bizkaia da kutsaturik gehien dauden Hego Euskal Herriko herrialdea (1.501) eta azken 24 orduetan kasu berri gehien atzeman dituztena ere (312). Araba (1.207) eta Nafarroa (1.197) dira hurrengoak, 121 eta 183 positibo berrirekin, hurrenez hurren. Kutsatu gutxien, berriz, Gipuzkoan daude (563), nahiz eta azken egunotan abiadura biziagoan ugaritzen ari den. Azken 24 orduetan 183 kasu berri atzeman dituzte.


2010ean noiz izango dira karnabalak?

Pasatu dira 2009ko karnabalak, eta hurrengoen zain da dagoeneko jendea... Baina noiz izango dira 2010ean? : Jai karnabala otsailaren 14an.

Hona beste urte batzuetako datak ere:

- 2011n martxoaren 6an.

- 2012an otsailaren 19an.

- 2013an otsailaren 10ean.

- 2014an martxoaren 2an.

Egutegi judutarraren arabera, martxoaren 20aren ondorengo ilargi beteari segitzen dion lehen igandea da berpizkunde igandea. Egun horri zazpi aste kenduta, jai karnabala izaten da.


Euskararen erabilera areagotzeko asmoz, Jaurlaritza plan berria gizarteratzen hasi da

Euskara Sustatzeko Ekintza Plana zabaltzeko prozesuari ekin dio. Datozen hamar urteetako hizkuntz plangintza gidatu nahi du.

Eusko Jaurlaritzak euskararen erabilera areagotzea xede nagusi duen Euskara Sustatzeko Ekintza Plana (ESEP) gizarteratzeko prozesua hasi du. Egitasmoak Euskara Biziberritzeko Plan Nagusia (EBPN) osatu eta datozen hamar urteetako hizkuntz plangintza gidatu nahi du.

Euskararen Aholku Batzordeko kideek egindako lanari esker, ESEPen sarrera dokumentua osatu dute eta horretarako propio eratutako lantaldeek esparrukako ekintza proposamenak zehaztu dituzte.

Lurdes Auzmendi Jaurlaritzako Hizkuntza Politikarako sailburuordeak adierazi duenez, "hizkuntz politikaren eremuan gobernu honek hasieratik hartu zuen konpromisoetako bat euskararen normalizazioan aurrera egiteko plan berri bat prestatzea zen. Izan ere, EBPN 1999an onartu zen eta egungo premia berrietara egokitu behar genuen".

Auzmendik esan du adostu duten testua "erabat aproposa" dela eta hiru helburu estrategiko batzen dituela: euskararen jabekuntza, erabilera eta elikadura. Hau da, hizkuntza aberastasuna handitzeko behar diren izapideak eta eguneroko esparru guztiak ukitzen ditu, Jaurlaritzak dioenez: irakaskuntza, administrazioa, lan mundua, hedabideak, kirola eta aisia, kultura, publizitatea. Teknologia berriei ere garrantzi berezia eman diete.

Plan berria gizarteratzeko asmoz, Jaurlaritzak arlokako bilerei ekin die eta, ekainaren 24ra artean jendeak ekarpenak egin ditzake Euskara 21 blogean. Ondoren, proposamen guztiak batu eta Euskararen Aholku Batzordean aztertuko dira. Plana uztailean onartu eta 2013 hasieran ESEP berria indarrean jartzea espero dute.


Ana Beltran (PP) : "Zertarako ari zarete euskaraz, molestatzeko ez bada?"

Kargu hartu die Soziolinguistika Klusterreko ordezkariei, Nafarroa Hego Euskal Herriko lurralde gisa identifikatzeagatik.

Ana Beltran PPko legebiltzarkidearen azken purrustadak hautsak harrotu ditu Nafarroako Parlamentuan. Herritarrekiko eta Erakundeekiko Harremanetako Batzordea egin dute gaur goizean, eta bertan, Soziolinguistika Klusterreko ordezkariek agerraldia egin dute, euskararen erabilerari buruzko inkestaren emaitzak aurkezteko. Geroa Bai, EH Bildu, Ahal Dugu eta Ezkerra taldeek eskatuta egin dute lan saioa.

Gonbidatuen txanda amaituta, ordea, Beltranek hartu du hitza, sututa, Soziolinguistika Klusterreko kideen interbentzioa euskaraz izan delako oso-osorik (ikusi bideoa): "Errespetu falta izugarria iruditzen zait zuek parlamentu honetara etorri izana, euskara ofiziala ez den zonalde batera. Ez dakit dakizuen ala ez, baina Iruñean euskara ez da ofiziala, are gutxiago Nafarroako hegoaldean. Euskara arma jaurtigarri gisa erabiltzera etorri zarete batzorde honetara, hemen gauden gehienok ez baitakigu hizkuntza hori. Ondorioz, ezin dugu zuen interbentzioa ulertu. Eta eskerrak interpreteak ditugun, baina gainera proiekzioak eta grafikoak euskaraz eskaini izateak badu intentzionalitate argi bat. Eta ez banaiz aulkitik lehenago altxatu, batzorde honi zor diodan errespetuagatik izan da; baina, batez ere, zuek jakin dezazuen zer pentsatzen dugun nafar gehienek".

Euskaraz mintzatzea nahikoa ez, eta "Nafarroa Euskal Herriaren parte gisa irudikatu nahi izatea" leporatu die gonbidatuei: "Zuek ezin zarete hona etorri nafar gehienoi eta errealitate politiko nahiz instituzional bati errespetua galtzera. Badakizue Nafarroa ez dela Hego Euskal Herria. Molestatzera etorri zarete, mina ematera".

Une horretan, batzordeko presidente Tere Saezek moztu egin du Beltranen interbentzioa, eta gonbidatu guztiei "errespetua zor zaiela" gogorarazi dio. Geroa Bai, EH Bildu, Ahal Dugu eta Ezkerrako parlamentariak ere kexu azaldu dira, baina horrek ez du Beltranen polemika gogoa apaldu, eta aurrera egin du: "Zertara etorri zarete hona, zuen interbentzioa euskara hutsean eginez, molestatzera ez bada? Nafarroa Hego Euskal Herri gisa sailkatzen duzue euskara erabiltzen delako? Hori ez duzue zuek ere sinesten. Eta ez da egia, euskara ez baita erabiltzen, ez eremu mistoan, ezta ez-euskaldunean ere. Beraz, zoazte errekaduarekin. Eta nire hitzekin inor molestatu badut, sentitzen dut, baina hori da pentsatzen dudana eta nafar gehienek pentsatzen dutena".


Beñat Txoperena

Etorkizuneko Tourrean parte hartu ondotik, Munduko txapelketarako aurreselekzioan sartu zen herriko txirrindularia. Zoritxarrez, ez da sartu 23 urtez behetiko kategorian lehiatuko diren bortzen artean.


Aitziber Igoa aske irtengo da, fiskalak ez baitu espetxeratzerik eskatu

Astearte goizaldean Espainiako Poliziak Araban, Bizkaian, Gipuzkoan eta Nafarroan egindako sarekada handian atxilotuak Auzitegi Nazionaleko epaile Baltasar Garzonen aurrean deklaratzen ari dira piskanaka-piskanaka. Oraingoz, Zumaian (Gipuzkoa) atzemandako Aitziber Igoa aske geratuko da, fiskalak ez baitu hura espetxeratzeko eskatu. Lorea Azpilikueta, Maider Viso, Igor Astibia eta Patxi Cabo dira orain arte deklaratu duten beste lauak. Cabok ez beste guztiek konfiantzako abokatuarekin egin dute agerraldia, eta ez dute tratu txarrik salatu. Cabok, ordea, inkomunikatuta deklaratu du. Fiskaltzak horiek guztiak kartzelan sartzeko galdegin du, baina epaileak ez du oraindik erabakirik hartu.

Segur aski, atxilotu guztiei deklarazioa hartu arte Garzonek ez du autorik plazaratuko, eta, beraz, gutxienez bihar arte ez da jakingo espetxeratuko dituztenetz.

Arratsaldeko azken orduan Amaia Mundiñano ari zen deklaratzen.

Guztira 16 lagun atxilotu zituen Espainiako Poliziak astearte goizaldean, Hego Euskal Herrian abiatutako operazioan. Iruñean Lorea Azpilikueta, Gorka Jaunarena eta Igor Astibia atxilotu zituzten ; Berriozarren, berriz, Izaskun Villanueva eta Iban Medina atzeman zituzten poliziek.

Operazio berari lotuta, beste sei pertsona atzeman zituzten Gipuzkoan: Zestoan Margari Eizagirre atxilotu zuten; Antzuolan Patxi Cabo eta Amaia Mundiñano; Ibon Urrestarazu eta Alaitz Iturrioz Ordizian; eta Zumaian, berriz, Aitziber Igoa. Zumaian Aritz Romanelli ere atzeman zuten poliziek, baina gaixotasun larria duela-eta, erietxera eraman ondoren askatu egin zuten.

Bizkaian, berriz, beste hiru lagun atxilotu zituzten astearte goizean: Maider Viso eta Ruben Nieto Bilbon, eta Jon Duque Portugaleten. Arabari dagokionez, beste bi atxiloketa egin zituen Espainiako Poliziak herrialde horretan: Koldo Lekuona hiriburuan atxilotu zuten, eta Gustabo Fernandez, berriz, Zalduondon.

Gaur beste atxiloketa bat Ordizian

Atzo Iruñean atxilotutako Sergio Iribarrenekin, 17 dira Madrilen inkomunikatuta dituzten euskal herritarrak. Atxilotu guztiei "ETAren azpiegiturako kide" izatea leporatzen die poliziak.

Gaur arratsaldean, berriz, Xabier Balerdi hartu dute atxilo Ordizian.


21. Korrika Debagoienean

21. Korrikak Debagoienean egin duen ibilbidea herririk herri, lekukoa eskuz esku pasatuaz.

Lekukoa eraman dutenak herriz herri

OÑATI

BERGARA

ARAMAIO

ARRASATE

ARETXABALETA

ESKORIATZA

LEINTZ GATZAGA


Teknoberriak: Netiketa

Teknoberriak lehenengo saioan Internet erabiltzerakoan nola jokatu behar den azaldu nuen. Neurri batzuk aplikatu behar dira, azken finean spam-a (hau beste saio batean landuko dugu) eta birus informatikoak gure artean hain hedatuak izatearen arrazoia guk komunikazio bide berri hau gaizki erabiltzen dugulako da.

Wikipedia – Netiketa

Sarean.com – Netiketa arauak

Sarean.com – Gurean ere netiketa, mesedez

Lauhaizetara.net – E-posta erabiltzeko dekalogoa


Gizon bat hil da Nafarroan jazotako auto istripu batean

Auritzeko zenbait suhiltzalek atera behar izan dute hildakoaren gorpua autotik.

Auto bateko gidari bat hil da gaur, igandea, errepidetik atera eta autoa irauli ostean, Garralda parean zegoenean, N-140 errepidean.

SOS Nafarroatik zabaldu dutenez, gertaera Garralda eta Aribe herriak lotzen dituen errepideko 8. kilometroan jazo da. Istripuan gizonezko bat hil da, eta Auritzeko zenbait suhiltzalek atera behar izan dute hildakoaren gorpua autotik.

Istripua argitzeko nondik norakoak ezagutzeko lanetan Guardia Zibila dago, Nafarroako Larrialdietarako Agentziak, ordea, Garraldako mediku-taldea eta anbulantzia bat bidali du bertara, baina ezin izan dute ezer egin biktima laguntzeko.


Palestinako beste gazte bat hil du Israelek, tiroz

Liskarrak izan ziren atzo Zisjordanian, eta bi gazte palestinar hil dira.

Zisjordaniako Tulkarem hirian Israelek duen kontrol militar bati eraso egin diotela argudiatuta, liskarrak izan ziren atzo palestinar ugariren eta Israelgo armadaren artean. Gazte bat hil zen atzo, eta bart gauean hil da beste bat, tiroz.

Naji Abdul Karim Balbisi da goizaldean hildakoa. Maan Palestinako berri agentziaren arabera, hainbat orduz izan zuten Balbisi atxilotuta eta zaurituta Ilargi Erdi Gorriari abisua eman aurretik. Atzo hildakoa, berriz, Amar Nasar zen, eta 17 urte zituen. Hura ere tiroz hil zen, liskarren unean bertan. Israelgo armadak argudiatu du Nasarrek molotov koktelak jaurti zituela Israelen postu militarrera.

Ehunka herritar atera dira kalera Tulkaremen, Nasarren heriotza salatzera. Israelek hirira sartzeko eta handik irteteko bideak moztu ditu.


Abuztuan ere, erantzun bikaina eman dute odol emaileek

Odol-emaileen erantzun "bikainari" esker, Gipuzkoa, Bizkaia eta Arabako odol erreserbak maila onean daude eta irailera arazorik gabe ailegatzea aurreikusten dute Odol Emaileen Elkarteko arduradunek. Astelehen arratsaldean Oñatiko plaza ondoan egin zituzten ateratzeak, eta 41 lagun joan ziren. Gipuzkoako Odol Emaileen Elkarteak "eskerrak" ematen dizkie joan ziren guztiei.

Ekain hasieran odol erreserbak baxu samar zeudela ikusita, deialdi berezia egin zuten Gipuzkoa, Bizkaia eta Arabako Odol Emaileen Elkarteek. Erantzuna "oso ona" izan zen, Gipuzkoako Odol Emaileen Elkarteko presidente Sabin Urtzelairen esanetan: "500 poltsa inguru genituen, eta lehen egunetako ateratzeei esker, 800 poltsa izatera pasa ginen".

Abuztura ondo iritsi ziren, baina oraingo hilabetean zehar "jaisten" joan da biltegietako odol maila. Kontuan hartu behar da ere odol talde batzuen erreserbak zailago betetzen direla beste batzuenak baino; eta, bestalde, Urtzelaik azaltzen duen moduan, "globulu gorriek 42 egun bakarrik irauten dute gordeta", ez gehiago, eta beraz, uda hasieran erreserba handiak izanda ere, berritzen joan behar dira.

Hala ere, kontrolpean dago egoera eta uda "nahiko ondo" bukatuko da odol erreserba aldetik. Kontuan hartu behar da, gainera, ezohiko beharrik ez badago behintzat, abuztuan jaitsi egiten dela ere odol eskaera, ebakuntza-eta gutxiago egiten direlako.

Odol-ateratzeetan hiru gauza batzen dira: globulu gorriak –hauek beharrezkoak izaten dira odol-galera dagoenean; istripuak daudenean, adibidez–, plaketak eta plasma.

Odol erreserbak, bateratuta

Orain dela gutxira arte, bestalde, Araba eta Bizkaiko emaileen odola alde batetik gordetzen zen, eta Gipuzkoakoena, beste batetik. Orain urte eta erdi inguru, dena bateratu egin zen. Sabin Urtzelaik dioenez, "hobe da horrela, izan ere, modu horretara oso erraz ikusten da ospitale bakoitza nola dagoen eta ze behar dituen".

Astelehenean Oñatira joan zen unitate mugikor bat; normalean, ikastolan izaten dira ateratzeak, baina, orain oporretan daudenez, ezin izan zituzten instalazio horiek erabili. Hurrengo odol-ateratzea Bergaran egingo dute, irailaren 26an.


Tontorretatik ongietorria

Urtero legez, asko eta asko igo dira Urteberri egunez mendi gainetara 2010. urtea hasteko. Haizete indartsua eta eguraldi zakarra ez dira oztopo izan.


Dendariak elkarteak Aitaren Egunaren harira atera duen kartela erretiratzeko eskatu du EH Bilduk

“Ez zaigu ondo iruditzen aitatasunaren inguruan eman nahi den irudia”, azaldu du Zornotzako EH Bilduk. Horregatik "erretiratzeko" eta "egokiagoa den bategatik ordezkatzeko" eskatu dute.

Kartelaren kasuan, aitatasuna “aisialdiarekin lotzen da eta EH Bildurekin bat ez datozen balioak transmititzen ditu”, salatu dute beren blogean. “Atzera pausu izugarria ematen da umearekiko ardura partekatuak aldarrikatzen diren bitartean”, uste dute.

Bestalde, “kezkagarria” iruditzen zaie berdintasunaren inguruan aldarrikapenak egitea eta, gero, “horrelako irudiak ikustea”. Era berean, “berdintasun sailetik arduradunek emandako erantzunak plazaratutako kezka areagotu besterik ez du egiten”.

Dendariak elkartearen kartelak Aitaren Egunaren harira atera duten zozketa bat iragartzen du. Dendariak elkarteko iturriek adierazi dute ez dutela gai honen gaineko adierazpenik egingo.


Ikusten ez dena

Hunkituta atera naiz “Barrura

begiratzeko leihoak” pelikula ikustetik.

Gustatu zaizkit

kontatzen diren istorioak. Erritmoa (zinema aretorako egokia). Irudien

testura. Argiarekin nola jokatzen duen (“duten”

esan beharko nuke, bost egile desberdin baitaude). Eta, bereziki, hau bezalako

dokumental bat egiteko atzetik dagoen produkzio lana. Baina azken hori buruz lerro

pare bat idatziko ditut amaieran.

Hasteko, nahiago

dut niretzako lau-bost momentu gogoangarrienak aipatzea:

–gizona preso duen emakumearen ikuskera. Barruan dagoenaren idealizazioaren aurrean, egunerokoari eusten dion emakumearen jatortasun praktikoa.

–elkartasunaren sakontasuna, “zurea” ez den borrokan bustitzera eramaten duena.

–toturatua izan den gaztearen ikara momentu latz horiek gogora arazten dituen bakoitzean

–gaixo dagoen presoa krudeltasunez tratatzen duenaren zitalkeria

–bere burua ziegaren txikitasunean aurkitu zuen intelektualaren testigantza

–kartzelako leihotik “Maite haut” ohiukatu eta erantzun gisa, irrintzi bat jasotzen duenaren poza.

Ez zait zinera joanaurretik pelikula “oso ona” dela entzutea gusta izaten. Deskubritzera baino, entzundakoa betetzen ote den neurtzera joaten naiz-eta orduan.

Baina, bai, gustura egon naiz.

Herri honen historian kontatu beharreko istorioen artean hau da bat. Ez bakarra, noski.

Esandakoa, pelikula ikusi eta gero ere kontakizuna bere horretan mantentzen da zure gogoan. Eta

agertzen da hau bezalako ekoizpen bat burutzeko aurre-produkzioaren zailtasunak:

istorioak aukeratu, pertsonaietan sakondu, audio eta bideo grabaketaren berezitasunak

eta finantziaketarako arazoak, besteak beste.

Eta hori gutxi balitz, berriro ere, pelikula zinema aretoetan ikusi ahal izatea delitu bilakatu nahi izatea.


Mendebaldeko Sahararako elikagaiak bildu dituzte ikastolako ikasleek

Orioko herri ikastolak Mendebaldeko Saharako kanpamenduetara bidaltzako elikagai bilketa egin du pasa den astetik. Ikasleek “ikaragarrizko elkartasuna” adierazi dutela nabarmendu du ikastolak. Guztira ehundaka kilo elikagai eta konpresa bildu dituzte ikasleek, eta Lehen Hezkuntzako 6. mailako gaztetxoak gelaz gela aritu dira Sahararen inguruko informazioa ematen beste mailetako ikasleei.

Janaria bidaltzeaz gain, Saharautz elkarteko kideek haima bat jarri dute ikastetxean, eta Saharako hainbat lagunek beraien herrietako kontuak azaldu dizkiete ikasleei. Halaber, tea egiten ere erakutsi diete. Ikasleek eta euren familiek izan duten prestutazuna eskertu du Saharautz elkarteak.


Gazte urretxuar baten aurkako epaiketa atzeratu egin dute

Gaur goizean 29 urteko gazte urretxuar bat epaitu behar zuten Donostian, 2008ko irailean emandako gertakari batzuei lotuta. Hala ere, auzitegian izandako prozedura akats bat medio, epaiketa atzeratu egin diote.

2008ko irailean Ordiziako saihesbidean ertzainek «geldiarazi, kolpatu eta atxilotu» egin zutela salatu zuen gazteak. Bi orduz egon zen atxilotuta. Ertzainei eraso egitea leporatu zioten gero.


Ekintzak egingo dituzte Mutrikun, Bularreko Minbiziaren Nazioarteko Egunaren harira

Urriaren 19a da Bularreko Minbiziaren Aurkako Nazioarteko Eguna. Horren aurrean, Mutrikuko Minbiziaren Kontrako elkarteak bularreko minbiziaren aurrean kontzientzia pizteko ekintzak antolatu ditu. Alde batetik, urriaren 17tik [eguaztena] 19ra [barikua] bitartean, pankarta ipiniko dute udaletxeko balkoian, “herritar guztiek egunaren berri izan dezaten”.

Horrez gain, hiru egunetan, herriko establezimenduetan eta leku publikoetan lazo arrosak banatuko dituzte. Barikuan, gainera, elkarteko kideak zaharren egoitzara joango dira, lazoak eta gozokiak banatzera.

Deialdia egiteaz batera, Minbiziaren Kontrako elkarteak gogorarazi du minbiziak jota dauden gaixoei laguntzeko boluntarioak behar direla, “batez ere gizonezkoak”. Boluntarioen inguruko informazioa jaso edota boluntario modura aritu nahi dutenek elkarteak Eibarren daukan egoitzara deitu ahal dute (943-20 24 94).

Bide beretik, elkarteak Gabonetako loteria salgai ipini duela gogorarazi dute. Herriko farmazietan eta zenbait dendatan dago salgai.


Ingurumena zaintzeko egiten duen boluntario lana aitortu diote Zumaiena ikastetxeari

Itsasora iristen diren isuriak kontrolatzeko Ospar programan parte hartzen dute Zumaienako ikasleek.

Gipuzkoako Foru Aldundiko Ingurumen sailak ekitaldia egin zuen atzo Donostiako Aquariumean, Gipuzkoako hondartzetan boluntario gisa hondartzak garbitzen aritzen diren taldetxoak saritzeko. Surfrider fundazioarekin elkarlanean antolatu zuten hitzordua, eta Europa mailako OSPAR proiektuan parte hartzen duten Gipuzkoako taldeak saritu eta omendu zituzten, tartean Zumaiena Ikastetxea.

Zumaiako ikastetxeak talde alaiaren saria jaso zuen, eta bertako hainbat ikaslek aipamen berezia ere izan zuten. Alde batetik, Oier Ibargurenek boluntario hiztunenaren saria jaso zuen; bestetik, Irene Olaizola gehien inplikatu den boluntarioa izendatu zuten, eta Alaitz Aramendi berriz, boluntario solidarioena.


Iñigo Aritza ikastolaren festa bihar

Hartzen dituen Burundako herrietan txandakatuz ospatzen du urtez urte Iñigo Aritza ikastolak bere festa. Ikasturte honen akaberan Urdiainen txanda da eta han 400 bat pertsona elkartuko dira bihar.

Egitaraua

12:00etan: Trikitilariak, txistulariak, ur zezena, puzgarriak, esku lan tailerrak eta auzatea, plazan.

14:30etan: Bazkaria, frontoian.

17:00etan: Ikasleek prestaturiko koreografiak, frontoian.

18:00etan: DBH4. mailako ikasleek antolatuta, yinkana herri guztian zehar.

19:00etan: Bildu eta garbiketa.


Euskalduna lehenik, errepublikanoa gero

Pasa den igandean, irailaren 29an, joan zitzaigun Pete Cenarrusa. Heriotzaren berri jakinda, hainbat jendek izan du gogoan eta ahoan egunotan, Estatu Batuetako euskal komunitateari eta gu guztioi hainbeste eman digun pertsona.

Nik neuk ere oso gogoan daukat nola, ez aspaldi, aukera izan nuen gau ederra pasatzeko Petekin eta emazte Fredarekin. Joan den otsailean izan zen, Boisen. Nire lehenengo bidaia zen Estatu Batuetara Jaurlaritzako Kanpoan den Euskal Komunitatearentzako zuzendari bezala, eta orduantxe izan nuen aitzakia.

Hainbat urtez Estatu Batuetako politikaren gorabeherei so egondakoa naizenez, baneukan Pete Cenarrusaren berri, bere Euskadi kuttunari bakea eta askatasuna ekarri nahian egindako lanaren berri, eta izugarrizko ohorea izan zen niretzat halako gizon prestuarekin hizketan jardutea.

Luze eta zabal jardun ginen: bere ibilbide politiko luzearen errepasoa egin genuen, eta bere burua definitzeko erabili zuen esaldia bizi-bizi daukat oraindik gogoan: «Euskalduna lehenik, gero errepublikanoa».

Gazte-gaztetik izan zuen Euskadira bakea eta askatasuna ekartzeko grina. Hala, zirenak eta ez zirenak harrotu zituen Euskadik bakea eta askatasuna merezi zituela aldarrikatzeko, benetan sinistuta baitzegoen bazela aurrerabiderik, eta Idahoko Estatu Idazkari postuak ematen zion eragin politikoa ere baliatu zuen Euskadiren alde.

Euskadira bakea eta askatasuna ekartzeko ahaleginean, garai hartan Idahoko Ordezkarien Ganberako eta Alderdi Demokratako kide Dave Bieter-ekin batera, indarkeria berehala eteteko eta euskal herritarren autodeterminazio-eskubidea aitortzeko adierazpena mamitu zuen 2002an. Adierazpen hura aho batez onartu zuten Ordezkarien Ganberan eta Idahoko Senatuan, nahiz eta Espainiako diplomazia zein George W. Bush presidentearen gobernua gogotik saiatu presioa egiten. Garai hartan, Condoleezza Rice zen Etxe Zuriko Segurtasun Nazionaleko Aholkularia, eta hari ere esan omen zion «euskalduna zela lehenik, eta gero errepublikanoa».

Lelo hura berriro ere nabarmendu zuen, beste edozeren aurretik, 2003an. Boiseko alkatetza jokoan jarri zen urte hartan, eta berak Dave Bieter Alderdi Demokratako hautagaiaren alde egin zuen, ez erdi ezkutuka edo isilpean, baizik lotsarik gabe, harro. Bere printzipioekin koherente izan behar zuen, eta bertakoentzat hura izango bazen onena, segi ba. Peteren laguntza erabakigarria izan zen, azkenean, Dave Bieter garaile izateko. Eta ez zebilen hain oker nonbait; gaur egun ere Boiseko alkate jarraitzen du, hirugarren legealdiz segidan.

Euskadiko bakearen alde Petek egindako lana ez dago ukatzerik. Berriz ere, 2012. urtean, berak bultzatutako adierazpen bat aho batez onartu zuten Idahoko bi ganbera legegileek; gizon handi hari zioten begirunearen adierazgarria izan zen.

Peteren biziaren eta lorpen handien kontakizun xume honetan, ez nuke aipatzeke utzi nahi zenbat lan egin zuen, atsedenik gabe, euskararen eta euskal kulturaren alde. Urte askotako lanaren ondoren, Cenarrusa Fundazioa sortu zuen 2003an, gure kulturari lotutako ekinbideak bultzatzeko.

Izugarrizko ondarea utzi digu Pete Cenarrusak, ez Estatu Batuetan bizi diren euskaldunei bakarrik, baita mundu zabalean barreiatutako gainerako euskaldun guztioi ere. Beti izango dugu eredu, hala belaunaldi berriek ere. Bere lorratzek erakutsi digute bidea, segi besterik ez dugu.

Agur eta ohore, Pete.


I. Rendez Vous portuan dantza topaketak egingo dira asteburuan

Celine Illarramendiren 21 dance street akademiak antolatuta, I. Rendez vous portuan dantza topaketak egingo dira asteburu honetan Zumaian. Eguraldiaren iragarpenengatik, printzipioz kanpoan egitekoak ziren ekintza bat barrura eramango da.

Dantza modernoaren ikuskizuna egingo da 17:00etan Maria eta Jose ikastetxean. Hasiera batean portuan egitekoa zen, baina euria iragarrita dagoenez, barrura eramateko erabakia hartu dute antolatzaileek. Jarraian egitekoa zen dantza modernoaren tailerra ekainera eraman da.

Bihar goizean, 10:00etan hasita, Barre à terre + neoklasiko tailerra egingo da Maria eta Joseko gimnasioan. Maila guztientzako helduentzat izango da, eta doan izango da. Parte hartu nahi dutenek 622 604 129 telefonora deitu beharko dute.

Ondoren, 12:30ean, ballet barraren erakustaldia egingo da kirol portuan. Parte-hartze irekia izango da. Amaitzeko, 13:00etan, ballet ikuskizuna egingo da 21 dance street taldeko kideen eskutik.


Durangotik Gasteizerako linea hobetzeko eskaera indartzen dabil

EAJren ekimenez, Arabako Batzar Nagusiek zerbitzua orain hobetzea eskatu diote aldundiari, 2015eko esleipen aldaketara itxaron beharrean. Bildu, PSE-EE eta EBgaz adostu dute mozioa. Aitziber Irigoras alkateak eta Iker Oceja zinegotziak bertatik bertara jarraitu dute batzarra.

Arabako Batzar Nagusietan Durango-Gasteiz autobus linearen inguruko eztabaida eduki zuten atzo. Joan zen astean egoeraren berri emateko eskatu zion EAJko taldeak Alicia Ruiz de Infante garraio diputatuari, baina honek linea hobetzeko ezezkoa eman ostean, mozioa aurkeztu zuten jeltzaleek. Bildu, PSE-EE eta EBren adostasuna lortuta, zerbitzua hobetzeko neurriak hartzea eskatu diote Arabako Foru Aldundiari.

Erabiltzaile asko zerbitzuagatik kexatu ziren udalean, esanez autobusa sarritan matxuratzen dela, ez duela berogailu eta aire egokiturik, jarlekuak egoera oso txarrean daudela, sartu ezinik Durangon botata geratu izan direla... Eta horren ostean etorri da eztabaida politikoa. Linearen esleipena Alsa enpresarena da, eta 2015era arte luzatu zioten baimen hori. Diputatuak esan zuen esleipena aldatu arte ez dela hobekuntzarik gertatuko, baina oposizioa ez dago ados, eta neurriak orain hartzea gura dute. Gainera, aldundiari zerbitzua ikuskatzea eskatu diote, eta beharrezkoa bada esleipena bertan behera uztea.

Mozioagaz, Arabako eta Bizkaiko aldundiei herritarren beharrizanak betetzeko elkarlanerako formula bat topatzea eskatu diete. Izurtza, Mañaria eta Otxandioko herritarrek ere eskatu izan dute autobus zerbitzua hobetzea; adibidez, ordutegi zabalago bat edukitzea gura dute.


Sarako Urtxintxak

Gure urtxintxek sasoina bukatu dute! Txomin Bereau eta Rosine Saint Martinek eramanik final erdietara iritsi dira Lucq de Béarn-eko taldearen kontra baina ez dituzte gainditu. Joaneko partida maiatzaren 19an jokatu zuten eta galdu 16-11, itzuliko partida aldiz irabazi zuten 18-15 baina ez zuten puntu aski egin finalera joateko. Sarako urtxintxek sasoin ederra egin dute eta heldu den urtean “excellence” mailan arituko dira.


Sukarra jaio berrietan (II)

3 hilabete baino gehiago daukaten haurrekin, infekziorik ez badute eta orokorrean ongi egonda, neurri fisikoak hartuko ditugu sukarra eta tenperatura jaisteko:- Giro atsegin batean egonda (22ºC), ez guztiz baina neurri batean jantziak kendu.- Likidoak edan eta ur epelean (34-35ºC) bainatu gutxienez 15-20 minutu.- Zapi hezeak edo izotzarekin jarritakoak ez dira eraginkorrak. Sukarraren aurkako botikak honako egoeretan dira gomendagarriak: - Iraganean sukar-konbultsioak izateko joera.- Familian angustia eragiten duen sukarra.- Haurrarengan ezegonkortasun orokorra eragiten duen sukarra. Kontuan izan behar da botikekin egindako tratamenduak efektu mugatua daukala. Bere eragina 30-60 minutu pasa eta gero hasten da eta gradu erdi-gradu baten jaitsiera baino gehiagorik ez litzateke espero behar. Bi botika ezberdinekin egiten den tratamendu konbinatuak ez dauka inolako oinarri zientifikorik. Ikerketa batzuek agerian utzi dute ez dela horrela emaitza hoberik lortzen bi hauetako edozein botika bakarrik emanda baino (bere dosi egokian). Are gehiago, tratamendu konbinatuak efektu sekundarioak areagotzen ditu.Sukarraren aurkako botikak:- PARAZETAMOLA (Apiretal, Febrectal...) Erreferentziazko sukarraren aurkako botika da. 10-15 miligramo haurraren kilo bakoitzarengatik da dosia kalkulatzeko era. 6 hilabete baino gehiagoko haurretan 4 orduan behin errepika daitezke dosiak. Adin hau baino gutxiagoko haurretan 6 orduan behin emango dira. Ahozkoa da biderik egokiena, botikaren absortzioa seguruagoa delako eta errazagoa delako dosiak zehaztea. Parazetamolak zapore garratza dauka eta haur batzuek ez dute ongi onartzen, baina zapore gozoko likidoekin nahastu daiteke. Edozein arrazoirengatik ahozko bidea posible ez bada, rektala erabili beharko da. Honek dosia dezente handitzera behartzen gaitu, 20-30 miligramo haurraren kilo bakoitzarengatik eta gehienez ere 5 dosi. - IBUPROFENOA (Dalsy, Junifen...) Bere zaporeagatik ongi hartua da botika hau, baina bere indar analgesikoa (mina kentzeko gaitasuna) edo sukarraren aurkako indarra ez da parazetamolarena baino handiagoa. Ez da hasten azkarrago efektua egiten eta ez du gehiago irauten ere. Dosi gomendagarria, 10 miligramo haurraren kilo bakoitzarengatik 6 orduoro. Parazetamola dosi gorenean emanda sukarra jaisteko eraginkorra ez denean, ibuprofenoa alternatiba ona da, dirudienez haur batzuk hobe erantzuten diotelako botika bati besteari baino.


"Mutikoa, lasaitu hire pitoa"

Mutikoa, hiru titikoa, bat kendu eta bi titikoa”. Buelta franko emanak dizkiot ahozko tradizioak belarrietara ekarritako erran horri. Familiaren adar euskaldunean –eta horrek, neure kasuan, zuhaitz genealogikoaren kimaketa dakar–, bereziki aitaren eta bi osabaren ahotan aditu izan dut, Bortzirietako euskararen airearekin. Bueltak eta itzuliak, hain zuzen ere, gizonen arteko moldeari semantika egoki bat eman nahirik: sekula ez dut ongi jakin, ageriko errimaz haratago, sakoneko mamirik ba ote zetzan.

Enegarren hipotesian nenbilelarik, Lehen Hezkuntzako seigarren mailako mutiko baten kexak jaioa eta hezia naizeneko Gasteizera ekarri nau brastakoan, 2019ko azarora: “Ez dakit zergatik, baina, aurten, gimnastikako ordua dugunean, batzuek tontakeriak egiten dituzte aldagelan”. Gauza horien artean, adibidez, zakilen neurria konparatzea omen dago. Falokrazia, zentzurik etimologikoenean. Pitokeriarik ergelena garaile, mutilen artean.

“Mutikoa, lasaitu hire pitoa”, atera zait nahi gabe, euskal tradizioa berrituz edo. Ez, jakina, pubertaroaren giro berri horrekin (zorionez) deseroso zegoen mutikoarentzat. Aldageletako buruzagientzat buruzakilentzat baizik.


Etxaurren Ikastolako langileak ere batu dira Euskaraldira

Etxaurren Ikastolako langileek erabaki dute Euskaraldia babestea. Ez bakarrik ikusgai dagoen argazkiarekin, baita egitarau zabalarekin ere. Hurrengo astean umeekin landuko dute euskararen erabilera sustatzeko beharra, hainbat ekintzekin.


Tourreko lehen etapa eta Nauta Sanxenxo Bandera, zuzenean

Txirrindularitza emanaldia 13:55ean hasiko da eta estropadena 18:00etan.

Frantziako Tourreko emanaldiei ekingo die ETB1ek, gaur. Holandako Utrecht hirian jokatuko den 13,8 kilometroko erlojupekoarekin hasiko da lasterketa. Fermin Aramendik, Xabier Usabiagak eta Pedro Mari Goikoetxeak egingo dute kontakizuna 13:55ean hasita ETB4n eta 15:00etatik aurrera ETB1en. Txirrindularitzaren urteko hitzordurik garrantzitsuena egunero eskainiko du Euskal Telebistak datorren uztailaren 26ra bitartean.

Jarraian, estropadek hartuko dute lekukoa. San Miguel Ligako 2. jardunaldia jokatuko da Galiziako Sanxenxo herrian, 18:00etatik aurrera. Bertan gertatzen denaren berri emango dute zuzenean Mikel Olazabalek eta Ibon Gaztañazpik ETB1en eta eitb.eus-en.

Bestalde, ETB4n waterpoloa izango da ikusgai 14:45ean. Portugaleteko Nazioarteko sariko Espainia eta Errusiaren arteko norgehiagoka hain zuzen ere. Valentin Elgezabal izango dugu esatari. Internet bidez ere jarraitu ahal izango da emankizuna.


Ordiziako azoka ere, aparteko egoeran

Koronabirusak eta haren aurkako neurriek eragina izan dute Ordiziako azokan ere. Ohiko azokarik ezin izan da egin, baina baserritarrei eta bertako produktuen ekoizleei tokia egin nahi izan diete. Erabat itxitako plazan, eta markatutako sarbide eta distantziekin egin dute azkenean feria. Segurtasun neurri guztiak bete nahi izan dituzte, erosleak banaka sarraraziz eta uneoro metro eta erdiko segurtasun distantziak mantenduz.

Asteroko azokan plazan egoten diren bertako baserritarretatik bederatzik bakarrik jarri dute postua. Gehienek eskertu egin dute Ordiziako Udalaren ahalegina. “Meritua du udaletxeak feriari eusteagatik” dio saltzaileetako batek. Besteak berriz, “ondo antolatuta” dagoela eta “udaletxeak nahikoa egin” duela azaldu du, “beste herri askotan ez dute horrelakorik egin”. Jendea tantaka baina sartu da plazara erosketak egitera, eta saltzaile gutxiago izanda, salmentekin ere gustura zeuden postua jarri duten nekazariak.


Udal Gobernua arduratuta dago Plan Orokorra atzeratuta doalako

Plan Orokorraren aurreproiektua martxorako amaituta egotea zen udalbatza berriaren asmoa, baina, urria amaitzear dago eta aurreproiektua bukatzeke dago oraindik. Udal Gobernuko ordezkariak haserre daude eta jakinarazi nahi dute lanean gogor dihardutela plana lehenbailehen amaitzeko.

Kontua da udalbatza berria gobernura iritsi zenean aurreko korporazioak Stoa enpresarekin garatutako aurreproiektua atzera bota zuela: “Ez geunden ados planak jasotzen zituen gauza askorekin. Hori horrela sei hilabeteko etena eskatu genion enpresari, gauzak hobeto pentsatu eta gure kriterioak eta helburuak hobeto finkatzeko. Denbora tarte horretan herritarrekin bildu ginen eta euren iritziak jaso genituen”, azaldu du Asier Agirre alkateak.

Hori guztia egin ostean Stoa enpresari bidali zioten herritarrengandik jasotako informazio guztia eta beharrezko dokumentazio guztia, plan orokorraren aurreproiektua garatu zezaten.

Udala orain Stoa enpresak aurkeztuko dion proiektuaren zain dago. “Aurreproiektuak bukatuta behar luke, baina, zain jarraitzen dugu. Hona ez da inolako dokumentaziorik iristen. Haserre gaude, baina, baita arduratuta ere herritarrak kezkatuta ikusten ditugulako.

Desadostasunak

Udaleko Hirigintza batzordeko arduradunak kezkatuta daude: “Gauzak nola joan diren ikusita, guretako garrantzitsuak diren oinarriak kontutan hartuko ez dituzten beldur gara. Dena dela, ikusi egin behar da zer aurkezten diguten. Zentzu horretan gauza bat esan nahi diet herritarrei. Guk gure helburuak eta kriterioak defendatzen jarraituko dugu” azaldu du Asier Agirrek.

Hirigintza batzordekoek azaldu dute Plan Orokorraren aurreproiektua jaso bezain laster eta ezer onartu baino lehen herritarren eskura ipiniko dutela. Aramaioarrek euren proposmenak egiteko aukera izango dute.


Iruñeak bideragarritzat jo du energia berdearen udal agentzia bat sortzea

30.000 eta 50.000 euro artean aurreztuko lituzke. 2017ko ekainerako martxan nahi dute

«Egin liteke». Hori izan zen Iruñeko Udaleko Hiri Ekologia eta Mugikortasun zinegotzi Armando Cuencak atzoko agerraldian azpimarratu zuen mezua: energia berriztagarria merkaturatzeko udal agentzia propioa sortzea ez da ameskeria, ezta utopia bat ere. «Ekonomikoki bideragarria izateaz gainera, diru publikoa aurrezteko, subiranotasun energetikoa sustatzeko eta energia berdearen kontsumoa bermatzeko ere balioko luke». Ondorio horietara heldu da udala, Energia Gara kooperatibak ondutako bideragarritasun plana aztertu ostean.

Cuencarekin batera, txostenaren aurkezpenean izan ziren Iruñeko Udaleko Energia Berdearen Zerbitzuko zuzendari den Joel Dozzi, eta ikerketaren egileetako bat: Energia Gara taldeko Javier Zardoia.

Dozziren esanetan, agentzia energetiko propio bat sortzeak eta elektrizitatearen zerbitzua udalaren esku uzteak «kontsumitzaileen ahalduntzea» eraginen luke: «Energia berriztagarrien alorrean, jauzia eman nahi dugu, instituzioen ohiko adierazpenetatik ekintzetara. Elektrizitatea merkaturatzeko sozietate publiko batek ez du gastu handirik behar, ezta soldata milioidunak ere. Bitartekari horiek guztiak aurreztuko genituzke, eta, gainera, zerbitzua eraginkorrago bihurtu, herritarren mesedetan».

Zerbitzuburuak azaldu zuenez, proiektua ekonomikoki egingarria dela frogatuta, bi urrats geldituko lirateke udal agentzia berria sortu ahal izateko: «Lehenik eta behin, sozietatearen egitura juridikoa finkatu beharko dugu; horren ostean, energiaren merkatuan operatu ahal izateko Espainiako legeak ezartzen dizkigun baldintzak bete». Udalak 2017ko ekaina baino lehen jarri nahi du martxan egitasmo berria.

Zardoiak, bestalde, energia merkaturatzeko udal agentziak izanen lituzkeen ezaugarriak aletu zituen: «Finean, elektrizitate merkatuko enkantera joan eta energia berriztagarria erostea izanen litzateke halako sozietate baten betebehar nagusia. Lehen urtean, kale argiteria pizteko elektrizitatea kudeatu beharko luke, eta bigarren urtean, eraikin publikoen energia ere gehituko litzateke».

Bi zerbitzu horien kudeaketa bere gain hartuta, 27.000 eta 50.000 euro artean aurreztuko lituzke Iruñeko Udalak, lehen urtean soilik. «Oso zuhurrak izan gara aurreikuspen ekonomikoekin, diru publikoaz ari garelako, baina litekeena da aurreztutakoa are gehiago izatea», esan zuen Energia Gara-ko kideak. Izan ere, azken fakturen arabera, Iruñeko Udalak 2,8 milioi euro gastatzen ditu urtean, kale argiztapenean; eta 1,2 milioi, berriz, eraikin publikoen elektrizitatean.

Inbertsio txikia, onura asko

Udal agentzia sortzeko inbertsioa «oso txikia» izanen litzatekeela gogorarazi zuen Cuencak: «Udalaren aurrekontu orokorra 198 milioi eurokoa dela kontuan izanda, huskeria bat: 25.000 euro lehen urtean, eta 9.000 euro, bigarrenean». Horrez gainera, 250.000 euroko bermea ere mahai gainean jarri beharko luke udalak, merkatu elektrikoan jardun ahal izateko.

Horren aurrean, energia berdearen udal agentziak «onura sozialak» eraginen dituela gaineratu zuen zinegotziak: «Herritarren artean ere energia berdearen kontsumoa sustatzeko balio dezake sozietateak etorkizunean; bestalde, irabaziak udalaren esku egonen direnez, pobrezia energetikoari aurre egiteko erabil ditzakegu, adibidez».


Etxerat: "Espainiako Gobernua senideen sufrimenduarekin jolasten ari da"

Etxerat elkarteak salatu du Madrilek ez duela eman "inolako aurrerapausorik" euskal presoen urruntzea amaitzeko. Orain Presoak dinamikak urriaren 20rako Donostian antolatu duen manifestazioan parte hartzera deitu du.

Etxerat elkarteak euskal presoen urruntze politika amaitzeko eskatu dio Espainiako Gobernuari, eta leporatu dio bide horretan oraindik ere "inolako aurrerapausorik" ez ematea. Patricia Velez eta Urtzi Errazkin bozeramaileek nabarmendu dute Frantziako Gobernuak euskal presoak Euskal Herrira gerturatzeko neurriak hartzen hasia bada ere Madrilek ez duela hartu oraindik gisa horretako erabakirik. "Kea saldu du gobernu espainiarrak. Euskal gizartearen itxaropenekin eta senideen sufrimenduarekin jolasten ari dira". Gaineratu duenez, "berez gogorra den egoerari ziurgabetasuna eta frustrazioa gehitu dizkio".

Jarrera aldatzeko eskatu dio Etxerat-ek Pedro Sanchezen gobernuari, eta ausardiaz jokatzeko galdegin dio. "Komeni da gogoratzea sakabanaketa politika martxan jarri zuen alderdi bera dagoela orain gobernu espainiarrean". Horrez gain, nabarmendu du presoen urruntzea legez kontrakoa dela. "Gobernuaren estrategia izan daiteke urrunketa, baina inolaz ere ez zuzenbide estatuaren estrategia".

Etxerat-ek ohartarazi du "zuhurtzia eta pazientzia" eskatzen zaiela, baina dagoeneko ez dutela halakorik. "Ez dakigu norekin eta zein helbururekin negoziatzen duen Espainiako Gobernuak ustezko hurbilketa, baina gogorarazi nahi diogu gure segurtasuna, gure osasuna eta gure bizitzen inguruan negoziatzen ari direla".

Egoera hori ikusirik, Etxerat-ek ezinbesteko "ahalegin berri bat" eskatu die euskal gizarteari, indar politiko eta sindikalei eta erakundeei "immobilismoaren hesia gainditzeko". Helburu horrekin, Orain Presoak dinamikak urriaren 20rako Donostian antolatu duen manifestazioan parte hartzera deitu du. Azaldu dute egun horretan ez dituztela bisitatuko espetxean diren lagun eta senideak.

Udako balantzea

Euskal presoen eta haien hurbilekoen egoerari buruzko udako balantzea ere aurkeztu du Etxeratek. Azaldu duenez, euskal presoen bost senide eta gertukok bi auto istripu izan dituzte udan. Horrez gain, Algecirasera (Espainia) zihoan senideen autobus bat harrikatu zuten. Azken hilabeteetan, euskal presoak are urrunago dauden espetxeetara eraman dituztela ere salatu dute.

Etxeratek Espainiako Gobernuaren jarrera agerraldian saiatu eta gutxira, Kepa Arronategi eta Marta Igarriz euskal presoak Euskal Herritik gertuago dauden espetxeetara lekualdatuko dituela jakinarazi du Espainiako Espetxe Zuzendaritzak.


Vila-real-Osasuna (4-2): Opari gehiegi

Amaierara arte puntu bat batzea helburu izan dute gorritxoek, baina Gonzalok 83. minutuan sartutako golak partida erabakita utzi du. Zazpi jardunaldi daramatza Osasunak garaipenik lortu gabe.

Osasunak porrota jaso du Vila-realen aurka Madrigalen jokatutako partidan. Defentsaren akatsak lagungarri izan ditu Garridoren taldeak eskuratu&' || 'nbsp; duen garaipenean (4-2).

Camuñasek Osasunaren aldeko penaltia eskatu du partida hasi eta berehala Brunok eskuarekin ukitu duelako baloia, baina epaileak ez du ezer adierazi. Etxekoak indartsu zelairatu dira eta berehala baloiaren jabetza eskuratu dute. Gorritxoak saiatu dira eta 10.ean gutxigatik ez du Sorianok gola lortu. Bere errematea, desbideratua. Partida irekita zegoen.

21.ean Marco Rubenek markagailua estreinatu du, buruz (1-0). Borja Valeroren erdiraketa bikaina eta Marco Rubenek atzelarien akatsa baliatu du zailtasunik gabe sarea zulatzeko. Golak oso urduri jarri ditu Camachoren gizonak.

Camuñasek erdiratu eta Vadoczek norgehiagoka berdindu du 47.ean, baina pozak gutxi iraun dio Osasunari. 49.ean Canik gol izugarria lortu du zelai erditik Vila-real berriz ere markagailuan aurretik jarrita. Lau minutu geroago gorritxoen gola baliorik gabe utzi du Rubinos Perezek Soriano jokoz kanpo zegoelako. Ez zegoen ezer erabakita.

Binakoa hurbilago zegoenean heldu da 3-1ekoa. Capdevillak buruz errematatu du ezkerretik ateratako kornerra. Osasunak ez zuen amore eman nahi eta Callejak Osasunaren bigarrena erdietsi du 70. minutuan. Pasea Camuñasena izan da.

Baina 83. minutuan partida erabakita utzi du Gonzalok. Opari gehiegi eskaini dituzte gorritxoek eta garaipena ezinezkoa izan da.

Fitxa teknikoa:

4. Vila-real: Diego Lopez, Mario, Musacchio, Gonzalo, Capdevila, Bruno, Matilla (Oriol, 74''), Cani (Cicinho, 79''), Borja Valero (Cristobal, 85''), Rossi eta Marco Ruben.

2. Osasuna: Ricardo, Nelson, Sergio, M. Flaño, Oier, Vadocz, Lolo, Damia (Calleja, 65''), Camuñas, Soriano (Annunziata, 82'') eta Aranda (Leka, 76'').

Golak:1-0, 21'': Marco Ruben.1-1, 46'': Vadocz.2-1, 49'': Cani.3-1, 65'': Capdevila.3-2, 70'': Calleja.4-2, 83'': Gonzalo.


Tenis eta padel pistek erabilera “handia” dute

Landakoko hiru tenis pistak eta padeleko biak erabilera nabarmena izan dute zabalik izan diren lehenengo hile bi eta erdian. Maiatzaren 7an inauguratu zuten azpiegitura berria, eta uztailaren 22ra bitartean izan duten erabilera “oso handia” izan da udal ordezkarien berbetan.

Abuztuko daturik oraindino ez dutela argitu ddute Udaleko iturriek. Bestalde, denbora tarte horretan ikastaroak ere izan direla aitatu dute, eta beti ez dela aukerarik egon pistak alokatzeko, libre ez zeudelako.

Erabilera ordutan

Tenis zein padel pistak zenbat lagunek erabili dituzten ez dute zehaztu udal ordezkariek. Hala ere, aitatu dugun denboran, padel pistak 408 orduan izan direla alokatuta eman dute jakitera; tenis pistak, berriz, 557,5 orduan. Asteko batez bestekoa eginez, padel pistak astero 37 orduan izan dira alokatuta eta tenis pistak, berriz, 45 orduan.

Udal arduradunek argitu dutenez, padel ikastaroetarako pista biak erabiltzen dira, astean 14 orduz. Ordu kopuru berean, tenis pista bakarra erabiltzen ei dute ikastaroetarako.


Gizon bat atxilotu dute Irunen, prostituzio lokal batean langile bat jo eta heriotza mehatxuak egin dizkiolakoan

Ertzainek gizonezko bat (R.H.) atxilotu dute bart Irunen (Gipuzkoa), prostituzio klub batean langileetako bati heriotza mehatxuak egitea eta hura jotzea leporatuta.

Lokaletik deitu diete ertzainei, gizonezkoa jendeari enbarazu egiten ari zelakoan. Emakumeetako batek jakinarazi dienez, gizonezko horrek iraindu eta jo egin du. Gainera, biktima mehatxatu egin du, jipoi bat emateko lokala itxi arte bere zain izango zela esanez.

Ertzainek gizonezkoa identifikatu dutenean, honek heriotza mehatxuak egin dizkio behin baino gehiagotan emakumeari, poliziek esan dutenez, eta hori dela-eta atxilotu egin dute.


Kontzentrazioa gaur iluntzean

Astelehena izaki, kontzentrazioa egingo dute gaur preso eta iheslarien senide eta lagunek; iluntzeko 20:00etan elkartuko dira Joseba Barandiaran plazan.


Sorako Erregionalek 7-0 garaitu dute Asoleus

Jubenilek ere Urola "B"ren aurka 3 puntuak eskuratu zituzten. (+gehiago)

Aurreko asteburuan Igoera Faseko lidergoa galdu zuten Erregionalek Gure Txokoaren aurka berdindu ostean. Bada, honetan, irabaztea nahiko ez eta 7-0 alde nabarmenez garaitu dute Asoleus. Ez dute lidergoa berreskuratu baina "A" Erregionalak sailkapenean 3. kokatu dira 13 punturekin. Hurrengo jardunaldia Anaitasuna "B"ren aurka izango dute.

Kopari dagokionez berriz, "B" Erregionalek 4-1 galdu zuten Urkiren aurka. Sailkapeneko 7. postuan daude, 5 punturekin. Ikasberri azpeitiarrak izango dira beren aurkari aste hontan.

Kadeteek atseden hartu zuten joan den asteburuan eta honetan, hiru puntuak bilatuko dituzte Unben, Eibartarrak "B" arerio. Kadeteek ez dute oraindik sailkapeneko taulan ezer idazterik lortu, 0 puntu dituzte.

Jubenilek bestalde ederki egin dute asteburua. Urola "B" hartu zuten Ezozin eta 3-0 garaitu zituzten. Leku onean kokatzen ditu emaitza honek, sailkapenean 3. hain zuzen, 9 punturekin. Hurrengo lehia Arizmendi "B"-ren zelaian izanen da.


"Vitoria, 3 marzo", gaurtik Biterin

Gaur hasi eta astelehenera bitarte Vitoria, 3 de marzo pelikula egongo da ikusgai Biterin, gaur, 22:30etan.


San Bartolometan, kanpandorrerik gabeko kanpaia, kantari Antzuolan

San Bartolome egunez bakarrik jotzen diren kanpai-hotsak entzun ziren atzo Antzuolan. San Bartolome ermitarik ez dago, ezta kanpandorrerik baina bai kanpaia, kalebarrenen, erdi erdian, lehengo ermita baten oroigarri. Egunean hiru aldiz jo zuen Migel Jauregik, 9:00etan, 14:00etan eta 20:00etan, 30 urte baino gehiagotan egin duen bezala, urte bten ere ez huts egin barik. Erreleboaren bila dabil dagoeneko.

San Bartolome egunak, antzina bazuen garrantzia antzuolarren egutegian eta gaur egun oroigarria dagoen tokiaren atzean Antzuolako hilerri zaharra eta komentua zeuden.

Ermita bera, orain okindegia dagoen tokian zegoen baina geratzen den bakarra eguaztenean, San Bartolome egunean, jotzen duten kanpaia da. Kanpaia bera 1859koa da. Migel Jauregik 30 urte baino gehiago darama ohitura horrekin, behin ere ez huts egin barik. Ermita bota zutenean zinegotziak eman zion kanpaiaren mihia. Urte guztian zehar, bestela, hutsik egoten da kanpaia. Ermita aspaldi bota bazuten ere, ondo gogoan dauka lehen San Bartolome eguna egun handia zela Antzuolan orduan hasten baitziren herriko jaiak.

XVIII mendeko komentua zegoen Bidebarrieta inguruan eta 1978an bota zuten. Ermitan bazegoen San Bartolomeren irudiarekin eta kontu zaharretan esaten dutenez gurasoek kandelak ipintzen zizkioten irudiari eta hankan min eman haurrek oinez ikas zezatela eskatzeko.

Bideoa


Euriari aurre eginda, giro ederra sortu dute Errebonbiloek

Goizaldean eta arratsaldean herritik alardea egin eta gero, eskopetak albo baten utzi, eta arratsaldean dantza saioa egin zuten Errebonbiloek. Urtero legez, plazan bildu ziren hainbat lagun gonbidatu zituzten dantzara.


Agur, sakona

Etxeko bezainbat. Andres Osa Sakona herri kiroletako kazetariak erretiroa hartu zuen irailaren 30ean, bezperan jokatutako euskal pentatloiari buruzko kronika egitearekin batera. Gaurko makina bat irrati entzule jaio baino lehenagotik hasi zen Euskadi Irratian, Iñaki Elortzak euskarazko irrati publiko sortu berrirako gonbita luzatu zionetik. Batik bat Kirol legez saioan sartu izan zaigu, gehiengoaren gogoko omen diren kirolei lapurtutako tartetxoetan, bazkarietako postre baten antzera. Euskal irratigintzaren soinu bandako ahots finko horietako bat izan da. Askok ahots berezkoagatik deskubrituko zuten kalean, hizketan sumatuta; beste askok herri kiroletako jardunaldiren batean bere janzkera eta gorputz-tamaina zela-eta identifikatuko zuten, gainerako kazetariengandik edo argazkilariengandik berezituz. Herri kirolak non, han izan da kale egin gabe eta komunikazio hizkera egokia erabiliz, herri kirolarien izerdi eta balentri ustez zakarrak zein herri kirolen eboluzioa entzuleoi dotoreziaz transmititzeko moduan.

Sakontzeko. Irakaslea, Egin eta Gara egunkarietan kiroletako eta kulturako kazetaria, Tolosako Kantabriko ostatuko apustuen notario... pertsonalitate poliedriko eta kultu honen gainean gehiago sakondu nahi izatera, ikus eta entzun ditzakegu sarean bere hiru hizketaldi gogoangarri azken aldikoak: EIn, Amarauna saioan, Elixabete Garmendiak eta biek erretiroari buruz 2016an egin zuten tertulia eta Faktoria-koekin eduki zuen solasaldia irailaren 26an; ETB1en, bi egun lehenago Ilaski Serranok Ahoz aho saioan egin zion elkarrizketa.

Jon Ander de la Hoz. Estimatzekoa da EIk herri kirolekiko apustua berretsi izana, Sakona ordezkatuko duen kazetaria izendatuz. Aintzat hartuz gero EITBren goi-goiko printzipioen artean euskal kultura sustatzea dela, normalena behar luke herri kirolen segimendu berezia egingo duten kazetari adituak edukitzea, eta horiek tarte zabala edukitzea. Baina bestelakoa da errealitatea. Futbolera bideratzen dira egundoko baliabide humano, tekniko eta ekonomikoak, nahiz eta hori ez egon idatzita EITBren helburuen artean. Ez da utopiatan eta inozokeriatan ibiltzea, baldin eta sinesten badugu EITB ez zela jaio hartzaile datuen morroi izateko, euskal gizartearen eta bere kultur balioen zerbitzu publikora egoteko baizik.


Eskulan erakusketa, Eguazteneko Azokan

18:00etan izango da Jardunek antolatutako erakusketa. Azoka bera ere, 18:00etan hasita. Eta 18:30etatik aurrera, pintxo-potea Nahikari tabernaren eskutik.


Artalekuko igerilekuak itxita egongo dira igande goizean

Waterpolo partidak medio, Artaleku kiroldegiko igerilekuak itxita egongo dira etzi, hilaren 27an, igandearekin. 11:30ak eta 14:00ak artean erabitzaileek ezingo dute igerilekuetara sartu.


Uriona markinarra, aurrera Olazarren

Azpiri elorriarrak lagunartekoa jokatu zuen gero, eta irabaztea lortu zuen. 4 t\'erdiko txapelketaren baitan, Uriona markinarra eta Mendoza errioxarrak neurtu zituzten indarrak. Lehenak irabazi zuen, 22-17. Bizkaitarra fisikoki hobeto ibili zen; errioxarra aldiz, tarteka presaka ibili zen eta markagailua kontra izan zuen binakoaz geroztik. Hamaikanako berdinketaren ostean bazirudien Mendozak estu hartuko zuela Uriona, baina ez zen hala izan. Gero lagunartekoa jokatu zuen Azpiri elorriarrak Kastillo markinarragaz batera, eta 22-18 irabazi zieten bizkaitarrek Andreu eta Telletxea gipuzkoarrei. Hasiera polita eta bizia izan zuen partiduak. Launako berdinketaren ondoren Azpiri elorriarrak erremate bikainak eginez eta Kastillo seguru batek markagailuan aldea hartzea lortu zuten (10-17). Momentu horretan errendimendua jaitsi zuten, eta gipuzkoarrek markagailuari buelta eman zioten. Azken zatian Azpiri azaldu zen berriro eta pare bat ezker gantxorekin partidua borobilduz bukatu zuen. Partidu hau Euskal Federazioak antolatua izan zen, eta bertan egon ziren federazioko teknikari eta medikuak beraien probak egiten.


Bakaiku, mota guztietako katxarroen topaleku

Bihar, larunbatean, goizeko 10:00etatik aurrera auto, moto eta bizikleta klasikoak eta mota guztietako katxarroak ikusteko aukera izango da Bakaikun. Ondoren guztiak batera buelta emango dute Sakanan barna eta gero bazkaltzera bilduko dira Bakarrekoetxea elkartean

Bakaikuko Bakarrekoetxea elkarteak antolatuta, bihar, larunbatean, urriaren 12an, V. Katxarro Eguna ospatuko da Bakaikun. Goizeko 10:00etatik aurrera hasiko da topaketa, baina lehenago, goizeko 9:00etatik aurrera hasiko dira auto klasikoak, garai bateko bizikletak, motorrak, traktoreak, kamioiak eta mota guztietako tramankuluak iristen. Bakaikuko plazan eta inguruetan txukun aparkatu eta garai bateko traste edo katxarro zahar horiek gertutik ikusteko aukera izango dute bertara gerturatzen direnek.

Ibilgailu klasikoen munduak izugarri erakartzen du eta horren isla dira halako topaketek duten harrera eta ibilgailu eta katxarro zaharrak konpontzen dituztenen kopurua. Interneten, esaterako, ibilgailu klasiko hauen piezak lortu ahal izateko merkatu zabala dago, edo, besterik gabe, zaleen topaketarako makina bat web gune.

Bakaikuk, beraz, atzera egiteko aitzakia bikaina emango digu bihar. Adin bat dugunon artean, nork ez ditu gogoratzen garai bateko Seat 600ak, Miniak, Alpineak eta beste? Oroitzapenak freskatzeko edo aspaldikoa ezagutzeko aukera izango da. Aurreko urtean, eguraldia lagun, jende asko hurbildu zen eta 100 parte-hartzaile inguruk bere altxorrak eraman zituzten. Fermin Paularenaren furgoneta edo food-trucka zegoen, Katxarro bitxienaren saria jaso zuena. Eta Ignacio Arbizu iturmendiarrak garai bateko enpaketadora manuala eraman zuen, 70 urtetik gora izango zuena, eta, horretaz gain, 100 urte inguruko motorra, motor estatikoa, aroztegi batekoa zena. Eta Clasicos San Fermin klubak katxarro gehien eraman zituen klubaren saria jaso zuen.

70 partaide baino gehiago

Horiek iazko edizioko katxarro batzuen adibidea dira, baina bihar askoz gehiago ikusteko aukera izango da. Antolakuntzako Iosu Aiestaranek aipatu digunez, aurtengo ediziorako 70 pertsona baino gehiago daude izena emanda. “Denetarik ikusteko aukera izanen da, kamioiak, bizikletak, motor ugari eta ezberdinak, barietate handia, eta 1950. urtetik 1980 urtera bitarteko mota guztietako auto klasikoak. Urtero harribitxi ezberdinak ikusteko aukera dago”. Antolakuntzak hiru sari banatuko ditu: katxarro zaharrenari, urrutienetik etorritako katxarroari, eta publikoaren faboritoari.

Ibilbidean aldaketa

Bakaikura doazenak katxarroen artean kuxkuxeatzen gustura ari diren bitartean, antolakuntzak hamaiketako ederra prestatuko die topaketara euren katxarroak eramango dituzten guztiei. Eguerdia pasata, euren ibilgailu klasikoetan igo eta Sakanan barna buelta txiki bat egingo dute. Orain arte, Urdiaineraino joaten ziren, San Pedrotik Altsasura iristen ziren eta buelta hartu, baina aurten kontrako ibilbidea egingo dute. “Bakaikutik Lakuntzaraino joango gara, handik Arruazura, buelta hartu, eta Arbizura heltzerakoan Lizarrustirantz egingo dugu, buelta hartu eta Bakaikuraino heltzeko” azaldu digu Aiestaranek. Ondoren, Bakarrekoetxea elkartean bazkaltzera bilduko dira. “Momentuz 80 pertsona inguru daude izena emanda” gaineratu du Aiestaranek.

Velosolex motor baten zozketa

Antolatzaileek Velosolex motor bat zozketatuko dute Katxarro Egunean, 12:00etan, Bakaikun. “Eibarren egiten ziren motor hauek. Motorra aurreko gurpilean dute, eta horregatik ez da karnet berezirik behar gidatzeko. Txartelak salgai daude, 2 eurotan” adierazi digute antolakuntzatik. Aurreko urtean ere Velosolex motorra zozketatu zuten eta Olaztiko Iñaki Gastaminza izan zen zorteduna.